Garazi eta Maialen, borondatezko lankideak: “Balia

Garazi Astorkiza eta Maialen Atxutegi zamudioztarrak errefuxiatu sahararren kanpamentuetan izan ziran ekainean. Bidaiak materiala eroatea euki eban helburu, baita errefuxiatuen egoerea zuzenean ezagutu eta umeakaz hainbat egitasmo jorratzea be. Zamudioztarrak Bojadorreko willaya-n egon dira. “Egoera gogorragaz egin dogu topo, baina guk pentsetan genduana baino eroangarriagoa izan da. Egia esan, nahiko babestuta izan gara eta uste dogu hango errealidadea apur bat itxuraldatzen saiatu dirala”. Kanpamentuetara joan baino lehen, materiala batzeko kanpaina ipini eben martxan herrian. “Batez be ume txikientzako arropea-eta batu genduan, eskolako materiala... Bidaian parte hartu eben beste lagunek be halako kanpainak egin ebezan euren herrietan eta guztion artean lortu genduan materiala nahiko batzea”. Gai askogaz osatutako paketeak egin eta familia sahararren artean banatu ebezan. Eskolako materiala ikastetxeetara eroan eben; eta medikamentuak, ospitale batera. “Asko eskertu eben eroandakoa, baina azaldu euskuen laborategiak sortzen dabilzala, eta gai dirala ibuprofenoa eta antzeko medikamentuak bertan egiteko. Hareek beste medikamentu batzuk eta kirurgia-materiala behar dabez; ebakuntza egiteko artaziak, adibidez. Hurrengo urteari begira, benetan behar daben material zerrendea osatu eta materialok hara eroaten ahaleginduko gara”. Kanpamentuetara gauez ailegau ziran eta hurrengo egunean benetan ohartu ziran non egozan. “Altzau ginan eta dana zan area. Dana, ezbardina, harrigarria... Gu egon ginan etxean, esate baterako, ez egoan aterik eta teilatua gela bakan batzuek baino ez eukien. Etxeko familiak patioan egiten eban lo, guztiak alkarregaz. Eta hemen kalean txakurrak ikustea ohikoa bada, ba, han ahuntzak. Eta gameluak...” Hasierako harridurea gaindituta, Garazi eta Maialen arazo barik murgildu ziran herri sahararraren egunerokotasunean eta ohituretan, eta zuzenean ezagutu ebezan beren premiak, proiektuak eta itxaropenak. “Goizean, egitasmoak-eta ezagutzera joaten ginan: emakumeen etxea, ospitalea, ezinduen eta adingabekoen ikastetxeak, arte eta musika ikastetxeak, ikus-entzunezko eskolea... Egitasmoen nondik norakoak kontau euskuezan eta, egia esan, nahiko ondo funtzionaten dabe. Arte ikastetxea martxan ipinteko, adibidez, Andaluziatik jaso dabe finantzazioa. Laguntzarik handiena handik eta Euskal Herrik jasoten dabe. Beste alde batetik, militarren desfile bat ikustera be joan ginan, eta Marokoren eta Sahararen arteko hesia”. Algara Bazkaldu eta litxarreriaz beteriko poltsatxoak prestaten ebezan, tailerren ostean umeen artean banatzeko. “Beroa dala-eta, ezin zan arratsaldeko 6ak arte etxetik urten eta tailerrak 20:00ak arte egiten genduzan, gero umeak etxera bakarrik itzuli behar ziralako. Futbol eta errugbi tailerrak egiten genduzan, arpegiak margotu, jolasak, esku-lanak... Urte bitik 16 urtera bitarteko ume eta gaztetxoak ziran; oso arduratsuak. Neba-arreba nagusiek txikiak zaintzen ebezan. Daira txiroenetariko umeek ez eukien gu gengozan lekuraino hurbiltzerik, eta hiru aldiz joan ginan hara, hareek be ekintzakaz gozetako. Lehenengo aldia zan, esaterako, batzuek arpegia margotzen ebela eta euren burua espiluan ikusten ebela... Hori bai algara! Itzela...”. Zamudioztarrak egon diran kanpamentua elektrizidadea eukean bakarra zan. “Esan euskuen beste batzuetan be ipiniko ebela. Kamioi batek ekarten ebazan ur-bidoiak, baina guk botilako ura bakarrik edaten genduan. Familiaren arabera, baliabide gehiago edo gitxiago daukie. Batzuk Kuban ibili dira ikasten eta beharrean, eta diru nahiko lortu dabe kanpamentuetan “ondo” bizitzeko. Etxe batzuetan telebista eta guzti dago. Beste batzuk, ostera, ez dira inoz handik atera eta lanik ere ez daukie. Han dagozan osasun-arazo nagusietako bi desnutrizioa eta anemia dira. Desnutrizioak jota hil zan ume baten kasua ezagutu genduan...”. Nesken esanetan, beharraren kontzeptuak beste garrantzi bat hartzen dau kanpamentuetan. “Mediku batek, adibidez, gitxi irabazten dau, baina nahikoa han bizitzeko. Dana dala, hareek beste pentsamolde bat daukie eta komunidadearen onurarako egiten dabe behar, ospitalean, eskolan, ezinduen etxean... Beste batzuk nekazaritzan dabilz, mekanikoak dira edo dendariak. Ule-apaindegiren bat be ikusi genduan”. Zoriontsuak Kultura arloan oso ezbardina dan herri bategaz topo egingo ebela baekien; halanda be, harritu egin dira batzuetan. "Emakumeei begirune handia deutseela esan euskuen, gizonak gerran ibili ziran bitartean, hareek kanpamenduak atontzen ibili ziralako. Baina guk ez dogu egunerokotasunean gizonen eta emakumeen arteko parekotasunik ikusi. Are gehiago, tailerretan mutikoak eta neskatoak banatzeko esaten euskuen, bardinak ez ziralako". Egon diran familiak urte batzuk daroaz bisitariak etxean hartzen eta, ondorioz, hemen legez egin dabez otorduak. “Beren platerak dastatzeko aukerea be euki dogu; cous cous gamelu-okeleagaz, adibidez”. Desertuaren tenperaturara be ondo moldatu ziran. “Egunean zehar egundoko beroa; eta gauean jertsea ipini behar genduan batzuetan”. Oso esperientzia ona eta aberasgarria izan dala adierazo deuskue, guztiz gomendagarria. “Berton daukaguna baloraten ikasi dogu, eta arazo txikiei hainbesteko garrantzia ez emoten. Zoriontsu sentidu gara egunero, eta baliagarri. Gugaz egotea atsegin eben, eta egunen baten tailerrak-eta ezin bagenduzan egin, gure falta igartzen eben ”. Duda barik, jenteagaz gelditzen dira. “Oso eskuzabalak dira, gitxi daukien arren, zoriontsuak eta gu baino askoz aberatsagoak. Euren bizitza-erritmora erraz moldatu ginan, ez genkian zein egunetan eta ordutan bizi ginan... Eta bat-batean Madrilera ailegau ginan, estresa barriro, arpegi txarrak...”. Datorren urtean kanpamenduetara itzultzeko asmoa daukie. “Laguntzea asko baloretan dabe, baina esan euskuen benetan gura dabena dala euren egoerea ezagutzera emon daigula, eta ez ahiztutea hor dagozala”.


Bizkaia eta Gipuzkoa, aurrez aurre Kontxako lehenengo jardunaldian

Kaiku eta Urdaibai, lehenengo txandan, eta Hondarribia eta Orio, bigarrenean, Donostian irabazteko faborito nagusiak dira.

Bizkaiko eta Gipuzkoako ontziek, bi txandatan bananduta, Kontxako Bandera lehiatuko dute igandean. Zorteak hurrengo banaketa erabaki zuen: Kaiku, Urdaibai eta Portugalete, Cabo da Cruzekin batera, lehenengo txandan, eta Hondarribia, Orio, San Juan eta Donostiarra gipuzkoarrak, bigarrenean.

Sestaokoek eta Bermeokoek denborarik onenak egin zituzten sailkatze-estropadako erlojupekoan. Hala ere, biharko gidoia ez dago idatzita, baldintzak bestelakoak izango direlako. Txanden banaketa, eguraldia, itsasoaren egoera eta ziagobak erabakigarriak izango dira.

Gizonezkoen traineruak 12:00etan irtengo dira, baina lehenago emakumezkoenak atarako dira. Kasu honetan, denak Gipuzkoakoak: Hibaika, Zarautz, Orio eta San Juan.

Saioa 10:45ean hasiko da, ETB1 eta eitb.eus-en. Gainera, ikus-entzuleek barru-barrutik bizi ahalko dute estropada.

Antolatzaileek 100.000 euro banatuko dituzte sarietan: 24.000 irabazlearentzat. Milaka zalek kolorez beteko dituzte Donostiako badiaren inguruak.


350 haur eta gaztetxo, Usurbil Cup txapelketan parte hartzeko prest

Asteburuan ekingo zaio 2012ko Usurbil Cup txapelketari. Urtetik urtera gorantz doa parte hartzea, Usurbil FT-k antolaturiko kirol ekimen honetan. Aurtengoan, 6-14 urte arteko 350 haur eta gaztetxo apuntatu dira, horietatik 140 neska. Denera 35 talde osatu dira. Mutilez osaturiko edo mistoak diren taldeen artean, minibenjamin mailako bost taldeek parte hartuko dute, alebin mailako lauk eta infantil mailako beste bostek. Nesken taldeak ere osatu dira. LH 3,4 eta 5.mailako ikasledun sei talde, eta beste bost, LH 6. mailako eta DBH 1 eta 2 mailetako ikasleekin. Partidak, frontoian, Oiardo Kiroldegian eta Santuenean jokatzea aurreikusia du Usurbil FT-k. Antolakuntzatik asteburuan hasiko den txapelketari begira ohartarazi dutenez, "derrigorrezkoa da talde bakoitzak 18 urtetik gorako pertsona bat izatea aulkian eserita. Bestela, ezingo dute partida jokatu". Usurbil Cup txapelketako partidak astebururo jokatuko dira, ostiralean hasita. San Juanen bueltan amaitzea aurreikusten da.


'Asko maite zaitut' saioa ETB1eko programaziora itzuliko da gaur

Iazko formula erabiliko dute. Zortzi atal berri izango ditu saioaren bigarren denboraldiak.


Resano eta Beltza Nafarroako II. Mailako Aizkora Txapelketako finalean

Igandean, 18:00etan, Igantziko pilotalekuan

Iban Resano eta Goizeder Beltza aizkolari sakandarrek hitzordu garrantzitsua dute igandean Igantzin. Nafarroako II. Mailako Aizkora Txapelketako finala jokatuko da, 18:00etan, Igantziko pilotalekuan eta bost aizkolari lehiatuko dira guztira: Iban Resano dorrobarra, Asier Pellejero (Areso), Jesus Etxeberria (Beintza Labaien), Goizeder Beltza etxarriarra eta Mikel Indakoetxea (Zubieta). Aizkolariek bi kanaerdiko, bi 60 ontzako eta oinbiko bat erdibitu beharko dituzte, eta irabazlea Nafarroako II. Mailako txapelduna izango da. Horretaz gain, lehen bi sailkatuak mailaz igoko dira eta heldu den urtean helduen mailan jokatuko dute.


Ezker abertzaleak eragile ezberdinen arteko akordioak nahi ditu

LABen VIII. Kongresu Nazionalaten amaieran, Maribi Ugarteburuk "lan eta gizarte eskubideen etengabeko murrizketa" salatu du.

Maribi Ugarteburu ezker abertzaleko bozeramailea "eragile sozialen, sindikalen eta politikoen artean gehiengoak sortzen jarraitzearen alde" agertu da, "Euskal Herriaren subiranotasuna eta eraldaketa soziala bultzatzeko konpromisoan".

"Inoiz baino gehiago, borrokan eta elkarlanean aritzeko garaia da", esan du Ugarteburuk LAB en VIII. Kongresuaren amaieran, Nafarroan. Ugarteburu Rufi Etxeberriarekin batera gonbidatu dute bertara, ezker abertzaleak komunikatu batean aditzera emandakoaren arabera.

"Herritarrak etsita nahi dituzte" Egindako hitzaldian, Ugarteburuk salatu egin du "kapital handien jabeek, desjabetzeak eragiten dituzten bankuenak, etekin tarte handiekin lan egiten dutenek, iruzur fiskala eragin dutenek"... horiek guztiek herritarrak "etsita" eta "beldurrez" egotea nahi dute, "lan eta gizarte eskubideen etengabeko murrizketez baliatuta".

Era berean, "zurikeria politikoak" "izen-abizenak" dituela esan du: "PP, UPN, PSE, PSN eta EAJ, eta horiei zahar kiratsa darie".


Oreka dago likidazioetan

Iazko ekitaldiko likidazioaren dosierraren eta, 2011 ekitaldian kredituak aldatzeko gaur arte bideratu diren dosierren berri eman zuen alkatetzak, lehengo asteko astelehenean egin zen Udalbatzarrean.

Kontuhartzaileak egindako likidazioaren dosierraren arabera, kreditu likidazioaren aurrekontuan oreka dago, gastu korrontearen kopuruak izan duen hazkundeagatik.

Honetaz gain, diru sarreretan ere emaitza onak egon direla azpimarratu dute, "%85,89a lortu da".

Hala ere, alkateak azaldu zuenez, "sarrerak ez ohizkoak izan dira, eraikuntzaren ondorioz lortutakoak baitira". Zorrari dagokionez, maila baxua du herriak. Udalbatzarrari 3 milioiko kreditua eskatzeko eskaera egin arren, kopuru hori ez da beharrezkoa izan.

Era berean, datuen arabera 2012-2014 urteetako plan ekonomikoa egiteko aitzakiarik egon ez arren, alkateak jakin arazi du, aurkeztuko duela.

Hau guztiaz gain, gastu korrontea murrizten jarraitu behar dela ere azpimarratu zuen eta horretarako beste erakundeek haien erantzukizuna diren zerbitzuak onartzea dakarrela aipatu zuen, Eusko Jaurlaritzak jangelarekin egin duen bezala.

Hirigintza

Era berean, Udalbatzarrean Adarra kalean, Loidi Barren eremuan zozketatuko diren 100 etxebizitza babestuak lurrazaleko eskubidearen erregimenean adjudikatzeko zozketaren deialdiko baldintzak eta prozedura onetsi zen.

Honen bidez, etxebizitzen banaketa era proportzionalean egingo da, kupo bakoitzean Goiegi Ibarreko promoziorako zeuden eskaeren arabera.

Hala ere, legez %5 minusbaliatuei eman behar zaienez, lau etxebizitza izango dira kupo horretarako.

Etxebizitza bakarra izango da familia ugarientzat

Beste guztiak, 96 bat etxebizitza honela banatuko dira: 63 etxe 35 urte azpiko 1 edo bi kideko kupoari; 2 dira 35 urte azpiko 3 edo kide gehiagoko kupoarentzat; 23 etxebizitza izango dira 35 urte baino gehiago eta 1 edo bi kideko kupoari dagozkionak eta azkenik, 35 urte baino gehiagoko 3 edo kide gehiago kupoarentzat 7 etxebizitza izango dira.

Gipuzkoako buletinean argitaratu eta hortik hamabost egunetara itxiko da erregistroan promozio honetan parte hartzeko izena ematea.

Bestalde, Goiegi Ibarra promozioko 1. Kupoan soberan dauden etxebizitzak beste kupo bati esleitzeko baimena eman zuen udalbatzarrak. Hiru etxebizitza izan dira esleitu gabe geratu direnak eta 3.1 kupoko zerrendetako jendeari, hau da, 35 urte azpiko 1 edo bi kideko herritarrei eskainiko zaizkie.


Loiolako Erriberan gaur hasiko dituzte jaiak!

Loiolako Erriberan haurrentzako antzezlana eskainiko dute. (Argazkia: Loiolako Erriberako auzo elkartea)

Gaur arratsaldetik igande iluntzera arte ospatuko dituzte auzoko jaiak Loiolako Erriberan. Bartzelona hiribideko agertokian botako dute txupinazoa, ostiralean, 19:00etan.

Jardueren artean, Pintxo Lehiaketa egingo dute aurten ere, zazpigarren urtez. Zortzi euroren truke aukera egongo da lehiaketan parte hartuko duten sei pintxo dastatu, botoa eman eta oparien zozketan parte hartzeko. Jaietako argazki lehiaketa ere egingo dute eta irabazleak familia osoarentzako afaria irabaziko du.

LOIOLAKO ERRIBERAKO JAIAK 2017

Ostirala 15

19:00. Pregoia eta jaien hasiera, Bartzelona hiribideko agertokian.

19:10. Zezentxoak haurrentzat eta kalejira auzoko kaleetan zehar, buruhandi eta erraldoiekin.

21:00. Piknika Mikeltxirekin. Alkain plazan.

21:00-00:00. Kontzertua, betiko abestiak. Maria Zanbrano plazan.

Larunbata 16

9:30. Donostiako Udal Txistulari Bandaren Diana.

11:00-13:30. Haur jolasak. Giuseppe Verdi plazan.

13:30. Zezentxoak. Giuseppe Verdi plazan.

16:30. II. Xake Txapelketa. 12 urtetik behera eta 15 urtetik behera.

17:00-20:00. Jolasak 12 urtetik gorakoentzat, Scoocereko zelaietan.

17:00. VII. Mus Txapelketa. Maria Zanbrano plazan.

18:00. Haurrentzako antzezlana. Standa Banda, Txaloka Taldearen eskutik. Bartzelona hiribidean; euria egingo balu, Ikasbide ikastolan.

20:30. Sahieski jatea. Bartzelona hiribideko agertokiaren parean.

21:30-01:00. Dantzaldia Dj Burundarekin.

22:30. Sonakay taldearen kontzertua. Maria Zanbrano plazan.

Igandea 17

11:00. Gurpil gainean gozatu. Maria Zanbrano plazan.

12:00. Meza Iesu parrokian.

12:00. Zunba tailerra eta dantza emanaldiak. Bartzelona hiribideko agertokian.

12:15. VII. Patata Tortilla Lehiaketa. Giuseppe Verdi plazan.

13:00. Riberas Chef haur eta gazteentzako Pintxo Lehiaketa (8-14 urte).Giuseppe Verdi plazan.

14:30. Paella jatea. Giuseppe Verdi plazan.

16:00-18:00. Puzgarriak. Santiago plazan.

17:00. Apar festa. Santiago plazan.

18:30. Sari banaketa, Bartzelona hiribideko agertokian.

19:00. Txokolaje jatea. Maria Zanbrano plazan.

19:00. Mariatxiak: Los Tenampas. Maria Zanbrano plazan.


Zientziaren Giltzak, bost urte herritarrei zientziaren ateak zabaltzen

Ia bost urte daramatza martxan Ondarroako Zientziaren Giltzak elkarteak. 2014ko abenduaren 29an antolatu zuten lehen hitzaldia, eta orduz geroztik, hilero-hilero, azken astelehenetan, herritarrek zientziarekiko daukaten jakinmina asetzen dihardute. Astelehenean [ekainak 17], esate baterako, Nahia Gartzia Bengoetxea edafogo ondarrutarrak Lurzorua: oinazpiko unibertso ezezaguna hitzaldia eskainiko du, 18:30ean, Beikozini aretoan. “Lurzoruak gure bizi kalitatean duen eragina azaltzea eta babestu beharraren garrantzia nabarmentzea dira hitzaldiaren helburu nagusiak”.

Zientzia herritarren esku jartzeko ahaleginean, alor desberdinetako adituek minbizia, klima aldaketa, eguraldia, gastronomia, osasuna, astronomia, espeleologia, transexulitatea, futbola… eta beste hainbat gai izan dituzte mintzagai, beti ere, zientziaren ikuspegitik.

Hilero-hilero egindako ahaleginari esker, gainera, punta-puntako ikerlarien hizketaldiekin gozatzeko aukera ere eduki dute. Franciso Etxeberria auzi medikua edo Pedro Miguel Etxenike eta Pilar Hernandez fisikariak dira adibiderik esanguratsuenak. “Eskaini ditugun hitzaldietatik jendetsuena Paco Etxeberriarena izan zen. 150 lagunetik gora batu ziren Beikozinin. Jendea sartzen eta sartzen ikusten genuen, eta beheko aldean denak kabitzen ez zirela ikusirik, goiko aldea ere zabaldu egin behar izan genuen”. Pedro Miguel Etxenikeren hitzaldia ere oso arrakastatsua izan zela gaineratu dute. “Jende ezaguna datorrenean jende gehiago batzen da hitzaldietan”.

Herrian zientzia sustatzeaz gain, herriko zientzialariak ezagutzera ematea da elkartearen beste helburuetako bat, eta horretan dihardute hasieratik. “Urtean hitzaldia ematen dutenen artean bat, gutxienez, ondarrutarra izan behar da”. Bide horretan, lan handia egin dute, eta herriko zientzialariren batek hitzaldi bat eskaini duen bakoi-

tzean aretoa jendez bete egin dela adierazi dute. “Ikusleen artean interes handia pizten du hitzaldia ematera datorrena ezaguna edo herrikoa baldin bada. Gaia ere interesgarria dela iruditzen bazaie, aretoa jendez beteta ikustea errazagoa da”.

Zientzia zabaltzerako orduan euskaraz aritzea oso garrantzitsua dela iruditzen zaie. Euskarazko hitzaldiak lehenesten ahalegintzen dira, hitzaldien erdia, gutxienez, euskaraz eskaintzen

Hilero-hilero hutsik egin barik Beikozinira hurreratzen diren jarraitzaile “zintzo” asko dituztela ere azpimarratu dute. “Hitzaldietara datorrena gogotsu dator. Ezagutzen gaituztenek kalean gelditu eta hurrengo hitzaldia zeri buruz izango den galdetzen digute. Gaiak ere proposatzen dizkigute, eta interesa daukan jendea badagoela jakitea pozgarria iruditzen zaigu. Horiek guztiak oinarri garrantzitsua dira guretzat. Hitzaldiaren arabera, bataz beste, 80-85 lagun batzen gara. Ondarroa moduko herri txiki batean egindako hitzaldi zientifiko batean Bilbon besteko kopurua edo gehiago batzen dela ikustea ere poztekoa da benetan”.

Gai ezberdinei buruzko hitzaldiak antolatzen saiatzen dira, eta zentzu horretan, zerrendak aldez aurretik prestatzen dituzte. “Gaien bat errepikatzen baldin bada, beste gai baten bila hasten gara”. Gaiak planteatzerako orduan, ideiak edonondik hartzen dituztela aitortu dute. “Edozein gaietatik ikasi daiteke. Irratian, telebistan edo beste hitzaldi batean entzundako zerbait, sarean edo egunkarietan irakurritako zerbait, burutazioren bat…, dena da baliagarria”.

Zientzia zabaltzerako orduan euskaraz aritzea oso garrantzitsua dela iruditzen zaie. Euskarazko hitzaldiak lehenesten ahalegintzen dira, hitzaldien erdia, gutxienez, euskaraz eskaintzen. Izan ere, euskal hiztunak diren ikerlariak aurkitzea gaitza da.

Hizkuntzan ezeze, hizlarien generoari ere erreparatzen diote. Maila horretan ere parekidetasuna bilatzen ahalegin berezia egiten dute. “Urte hasieran gonbidatu ditugun hizlari gehienak gizonezkoak izan direla konturatzen bagara, urte amaiera orduko hori berdintzen saiatzen gara, eta alderatziz”.

Zientziaren zabalkundean ahalegin berezia egiten dute elkarteko kideek. Zientzia gaiak hedatzeko hileroko hitzaldiez gain, bestelako ekimenak ere antolatzen dituzte. Maiatzean, esate baterako, eta nazioarte mailan zientzia herritarrengana hurreratzeko egiten den Pint Of Science ekimenagaz bat eginda, Zientzia Astea antolatu zuten hirugarrenez. Zientziagaz zerikusia duten hainbat ekintza egin zituzten maiatzaren 15etik 23ra. “Orain arte egindako Zientzia Asteak oso positiboak izan dira. Helburua ez da jende asko batzea; betiko lekutik irten eta beste jende batengana ailegatzea baino”.

Egiten duten guztia hasierako ilusioari eutsita eta eguneroko ahaleginari esker aurrera eramatea lortu dute. Oso baliabide ekonomiko gutxi dituztela aitortu dute, eta enpresa pribatu batzuek ematen dieten diru laguntzari esker, orain arte egiten dutenari eusten diote

Antolatu duten azken Zientzia Astean 630 lagunek parte hartu dute. “Ondarroako eta Mutrikuko erakusketetara 415 herritar etorri dira; hortik 245 ikasleak izan dira. Pint of Science ekintzetan 120 lagunek parte hartu dute. Amume’s Power deritzon laborategi praktika errazetan 55 urtetik gora 25 emakume batu dira, eta astronomiari buruzko hitzaldian, azkenik 70 entzule egon ziren”.

Zientziaren Giltzak herritarrek sortutako elkartea da. Ateak edozeinentzako zabalik dituztela nabarmendu dute. “Taldean laguntzeko interesa edukitzea besterik ez da behar. Taldekide berriek, gainera, haize freskoa ekartzen dute, ideia berriak”. Egiten duten guztia, baina, hasierako ilusioari eutsita eta eguneroko ahaleginari esker aurrera eramatea lortu dute. Oso baliabide ekonomiko gutxi dituztela aitortu dute, eta enpresa pribatu batzuek ematen dieten diru laguntzari esker, orain arte egiten dutenari eusten diote.

Ia bost urtetan zientziaren zabalkudearen mesedetan lan handia egin dute, baina proiektuari babes sendoa ematen jarraitzeko babes ekonomikoa berebizikoa dela diote. “Erakundeen aldetik era zuzen batean ekonomikoki babestea behar dugu. Zientziaren jendarteratzea herria kulturizatzeko beste era bat dela deritzogu”.

Aurrekontu handiagoa izanez gero, hitzaldiez gain, ekintza gehiago egingo lituzketela agertu dute. Baina, azkenean, diru kontuengatik mugatuta daudela azpimarratu dute. “Hizlariei gutxieneko gastu batzuk (bidaia, egonaldia… ) ordaintzeko ere ez daukagu. Gonbidatzen ditugun hizlariak, eskerrak, musutruk etortzen direla. Ondo errotuta gauden taldea gara, eta horren jakitun, hizlariak ere gustura etortzen dira. Jende ezagun asko etorri da gurera hitzaldia ematera, eta ikerlari askok izen ezagun horien zerrenda berean egon nahi dutenez, baiezkoa ematen digute”.


'Kanpaiak jo bitartean' bihar, Zabalotegin

Korrika Kulturalak antolatuta antzerki emanaldia egingo du bihar Glu Glu Produkzioak taldeak, Bergaran. Hain zuzen ere, Kanpaiak jo bitartean eskainiko dute Zabalotegi aretoan, 22:30ean.

Emakume eta gizon gazte bi dira protagonistak. Neskak amatasun deia jaso du eta medikuarengana doa intseminazio artifiziala egin diezaioten. Mutila aldiz, semen emailea da eta hilero moduan dosia entregatzera doa medikuarengana.

Ez zuten elkar ezagutu behar, baina behar baino gehiago ezagutuko dute elkar, eta biei egoera barregarriak sortuko zaizkie.

Galder Perezek (Cocidito Madrileño) idatzitako eta zuzendutako antzezlaneko protagonistak Libe Aranburu –Huheziko ikasleek egindako Azken trena laburmetraiako protagonista– eta Ugaitz Alegria –dantzari eta aktorea– dira.

Sarrerak bost eurotan salduko dituzte aretoko leihatilan. Aretoko ateak ikuskizuna hasi baino ordu bete lehenago zabalduko dituzte.


Aske utzi dute Tolosan adingabe bat bortxatzea egotzita atxilotutako gizona

Bi astean behin agertu beharko du epaitegian, eta ezingo da biktimarengana hurbildu.

Igandean, emakume adingabe batek salatu zuen goizaldean bortxatu egin zutela Tolosan (Gipuzkoa), eta Ertzaintzak 20 urteko gizonezko bat atzeman zuen herenegun bertan, sexu erasoaren egilea delakoan.

Eusko Jaurlaritzako Segurtasun Sailak jakinarazi duenez, goizean eraman dute epailearen aurrera, eta arratsaldeko bostak baino minutu batzuk lehenago askatu dute. Hala ere, hilaren 1ero eta 15ero joan beharko du epaitegira, eta adingabearengandik urruntzeko agindua ezarri dio epaileak.

Festa giroan izandako hamaikagarren eraso matxista horrek ezinegona eragin du azken egunotan herrian. Hain zuzen, ehunka pertsonak hartu zuten parte astelehen iluntzean Tolosako Plaza Zaharrean egindako gaitzespen elkarretaratzean. Erakunde ugarik ere arbuiatu zuten erasoa.

Gaur, Durangon eta Igorren egingo dituzte elkarretaratzeak, asteburuan Bizkaiko bi herrietan izandako erasoak salatzeko. Durangon, Emakumezko batek Ertzaintzarengana jo zuen igande goizean, eta salatu zuen bi gizonek eraso egin ziotela kalean, indarkeria baliatuta; oihuka hasi, eta ihes egitea lortu zuen andreak. Mugimendu feministak eraso matxistari erantzuteko gaurko deitu duen elkarretaratzearekin bat egin du udalak, eta bertara joateko eskatu die herritarrei. 20:00etan izango da, Andra Mari elizaren aurrean.


Jaiotzak, etxetik eskolara eta eskolatik Zelai Ariztiko erakusketara

Zumarragako La Salle-Legazpi

ikastetxeko ikasleek egindako jaiotzak ikusgai daude Zelai Arizti

kultur etxean; ikasleek beren etxean egiten dituzte eskulanak,

helburua etxekoak inplikatzea baita.


Koronabirusaren lehen ondorioak iritsi dira eskualdera


Kaiko etxola turistikoa eraitsi dute

Mollaberria eta Lasta plazaren artean zegoen etxola turistikoa bota dute, konfinamendu egunak aprobetxatuz. Eraikinaren eskumena duen erakundea da Euskadiko Kirol Portuak (EKP), eta han zeuden uhartera joan-etorriak egiten dituzten ontzien txartelak erosteko leihatilak, baita kirol nabigazioko hainbat zerbitzu. Berritzen ari diren Portaaviones eraikinean jarriko dituzte zerbitzu horiek.

Hori ez da kaian egiten ari diren obra bakarra. Joan den azaroan hasi zituzten iparraldeko kai-muturra konpontzeko lanak, eta azken egunetan lanean ari dira langileak. Donostiako Udalak obren hasieran azaldutakoaren arabera, horien helburuak dira kaiko itsasartea eratzen duten egituren “egonkortasun globala” bermatzea, eta kai-muturretan izan den higadura prozesua berriz ez gertatzea. Eusko Jaurlaritzako Portu eta Itsas Gaietako Zuzendaritza da proiektuaren sustatzailea.


Pako Aristi 'Artefaktua' saioko protagonista

Larunbatean eman zuen ETB1ek Artefaktua literatur saioaren 62. atala, eta Pako Aristi idazle azpeitiarra izan zen saioko protagonista. Azpeitiarra Zestoan bizi da azken zortzi bat hilabeteetan, eta hain zuzen ere, Zestoan bertan grabatutakoa da saioa. Aristi Rosa itzuli da eleberriaz eta Maitatu zure egunak poesia liburuaz aritu zen solasean Yolanda Mendiola aurkezlearekin. Gainera, Tere Irastortza idazle eta laguna gonbidatu zuen saiora Aristik. Honako lotura honetan ikus daiteke saioa.


«Nire helburua 2022ko Europako Txapelketan parte hartzea da»

Nolatan hasi zinen atletismo munduan?

Umetan saskibaloian jokatzen nuen eta gimnasia egiten nuen. Madrileko erdigunetik Alcobendasera joan ginen bizitzera eta ikastetxe berrian ez zegoen gimnasia talderik. Amak atletismoa egitera animatu ninduen. Izan ere, korrika egitea gustuko nuen. Gainera nire ama ere korrikalaria izan zen eta Espainiako txapelketa irabazi zuen. Saskibaloi zaletasuna, berriz, aitarengandik datorkit.

Gazte mailan eta senior mailan Espainiako txapelketa irabazi duzu.

Horiek dira nire lorpen nagusiak. Senior mailako urrezko domina ez nuen espero. Nire entrenatzaileak, ordea, nik irabaztea espero zuen.

Nor da zure entrenatzailea?

Uriel Reguerorekin entrenatzen dut, Valladoliden. Errendimendu altuan espezializatutako zentro bat da. Ikasketak Amerikako Estatu Batuetan egin nituen, atletismo beka batekin. Bertatik itzuli nintzenean, betiko entrenatzailearengana jo nuen. Baina bakarrik entrenatzen nuen eta lesioren bat izan nuen. Hori dela eta, Valladolidera etortzea erabaki nuen.

Zer moduz bertan?

Hirugarren urtea dut bertan. Lehen urtean oso negu gogorra izan genuen, baina udan 2:05 egin nuen hiru aldiz. Hala, ondo ari ginela ikusi genuen. 2020an, konfinamendua eta lesioak direla eta, ez nintzen lehiatu. Aurtengo negua ere oso gogorra izan da. Egun askotan zero azpiko tenperaturarekin entrenatu dugu. Duela hilabete nire burua lasterketa irabaztetik oso urrun ikusten nuen, baina otsailean ondo entrenatzeko aukera eduki nuen eta irabaztea lortu nuen.

Poz galanta hartuko zenuen.

Nire helburua domina bat lortzea zen, baina ez zegoen faboritorik. Daniela Garcia aipatzen zuten, baina berak ordura arte lortutako marka onena ez zen gainontzekoona baino askoz hobea eta txapelketa batean edozein gauza gerta daiteke. Gurasoek eta entrenatzaileak garaipenagatik borroka nezakeela esan zidaten eta irabaztera atera nintzen. Lasterketa arraroa izan zen. 200 metroren faltan azken postuan nindoan, baina barrualdetik korrika egiten ari nintzen eta barrualdean beste bat bakarrik nuen aurretik. Barrualdean hutsunea ikusi nuen, arriskatu egin nuen eta irabaztea lortu nuen.

Nori eskaini diozu garaipena?

Une txarretan animatu nautenez gogoratu naiz. Bestalde, nire entrenamendu taldea funtsezkoa da. Beraien laguntzarik gabez, ezinezkoa izango litzateke. Fisioterapeutek ere asko lagundu didate. Izan ere, txapelketara minarekin heldu nintzen. Familia eta lagunak ere oso garrantzitsuak dira, noski.

Zeintzuk dira zure hurrengo erronkak?

Nire helburua datorren urteko Europako Txapelketara joatea da. Aurten Joko Olinpikoak dira, baina oso zaila da sailkatzea. 800 metroko lasterketa bi minututan egin behar da. Europako Txapelketara joateko 2:03 egin behar da eta Madrilgo pista estalian 2:05:64 egin nuen. Aire librean 2:03:90 egitearen baliokidea da. Gertu nago, beraz.

Zure burua 2024ko Joko Olinpikoetan irudikatzen al duzu?

Bi minututik jaistea oso zaila da. Egun, Espainian Esther Guerrerok bakarrik jaitsi du bi minututik. Baina hiru urte barru… nork daki? Datorren urtean 2:02tik gertu egotea lortzen badut, zergatik ez?

Valladoliden entrenatzen duzu, baina Donostiako Atletico San Sebastian taldearekin korrika egiten duzu. Nolatan?

Nire betiko taldea CAP Alcobendas da. AEBtik itzuli nintzenean, lasterketa garrantzitsuetan parte hartzea ahalbidetuko zidan talde batera joan nahi nuen. Alcobendasen urte asko eman nituenez, klausula bat nuen. Gainera, lesio asko izan ditut. Atletico klausula ordaintzeko prest agertu zen eta asko pozten nau beraiei garaipen garrantzitsu hau eman izanak. Gainera, nire aitari ilusio handia egiten dio Donostiako talde batekin aritzeak, noski.

Espainiako Atletismo Federazioaren bekarik ba al duzu?

Ez. Federazioaren bekak nazioarteko maila duten atletentzat dira. Klubaren diru-laguntza dut, baina nire gurasoen laguntzari esker jarraitzen dut atletismoa egiten. Ingeniaritza mekanikoa ikasi nuen eta produktu garapen ingeniaritza masterra egin nuen. Egun, entrenatzeaz gain, kirol arloko big datari buruzko masterra eta biomekanika masterra egiten ari naiz. Nire ametsa biomekanika laborategi batean lan egitea da. Biomekanikaren eta big dataren bidez, kirolariei errendimendua hobetzen lagundu nahi diet. Datu asko jasotzen ditugu, baina oraindik ez dakigu datu horiek nola erabili.

Ze harreman duzu Zumarragarekin eta Urretxurekin?

Bizitza osoa daramat aitaren herrira joaten: asteburutan, Gabonetan, udan… Zumarragara goazen bakoitzean, bidegorrian, Argixaon edo mendian entrenatzen dut. Nire osaba-izebak mendizaleak dira eta Belokin, Irimon… egon naiz. Umetan hilabete batzuk eman nituen Zumarragan aitona-amonekin eta euskara apur bat ikasi nuen. Euskaraz hitz egiten jakitea gustatuko litzaidake.


"PSOEk agintzen du PSN-n. Nafarroatik pentsatuko balitz, aspaldi zegoen alternatiba"


27 urteko ehiztari bat hil da tiroz Huescan

Biktima ehizean ari zen Torrazo eremuan, Castiello de Jaca herrian (Huesca).

27 urteko ehiztari bat hil da tiroz astearte honetan, azaroak 1, ehizean ari zela. Torrazo inguruan gertatu da ezbeharra, Castiello de Jaca herrian, Huescan.

Guardia Zibilaren arabera, larrialdi-zerbitzuek ezbeharraren berri eman diete agenteei 11:30ean. Istripua gertatu den lekura iritsi direnean, ehiztaria hilda zegoela baieztatu dute eta sendagileek ezin izan dute ezer egin. Beraz, guardiako epaitegiari abisua eman diote.

Gaztearen hilotza Jakara eraman dute, autopsia egiteko. Bestalde, Guardia Zibilak ikerketa abiatu du zer gertatu den argitzeko.


«Nikaraguako emakumea etxean gehiago geratzen da»

Arely Muñoz nikaraguarra da eta bere herrialdean martxoaren 8a aspaldidanik ospatzen dela nabarmentzen du. «Gobernu Sandinistarekin gehiago ospatzen da oraindik ere. Garrantzi asko ematen diote ospakizunari. Managua izan oi da aldarrikapenen erdigunea eta manifestaldi haundienak bertan egiten dira. Horrek ez du esan nahi beste lekuetan egiten ez direnik. Alderantziz, herri txikiagotan eta beste departamentuetan ere kalera irteten dira emakumeak martxoaren 8an».

Ez da ahaztu behar Nikaragua izan zela emakume bat, hauteskunde batzuen ondorioz, estatuburu, gobernuburu eta presidente izendatu zuen ameriketako lehen estatua. Violeta Chamorro izan zen 1990. urtean.

Emakumeen eskubideen borrokan gauza asko dago egiteko bere herrian, baina egiten ari direla dio Arely Muñozek. «Gaur egungo lehendakari ordea emakumea da, Daniel Ortegaren bikotea, Rosario Murillo. Hala ere ez dut uste horrek emakumeen egoeran eraginik izango duenik. Violeta Chamorro ere eduki genuen presidente karguan».

Beti uste eta esan izan da gizarte latindarrak matxistagoak direla eta Arely uste horretakoa da, baina ñabardurekin. «Hezkuntza arazoa da. Agian zerbait matxistagoa bada, baina emakumea ez da isilik geratzen. Hernanin eduki genuen bilera batean neska batek esan zuen Latinoamerikan emakumeek gizonei edozer egiten uzten dietela eta hori ez da egia. Errespetua ere badago. Hezkuntzan esaterako parekotasuna dago».

«Nikaragua izan zen lehenengo presidente emakumea izan zuen Ameriketako herria. Violeta Chamorro».

Nikaraguan ere eskubideetan aurrera pauso asko eman dira. «Agian Nikaraguako herritan emakumeak gehiago etxean geratzen dira Euskal Herriarekin alderatuz. Hemen postu gaituagotan daude kokatuta».

Ohikoa da oso gazterik haurrak edukitzea Nikaraguan eta Latinoamerikan orokorrean. Horrek heziketan eragina izaten du eta batzuetan atzerapausoa emakumearekiko Muñozen ustetan. «Ez dago alderik egia esan Honduras edo Nikaraguaren artean emakumeen egoera, nahiz eta politikoki egoera desberdinak izan».

Mugimendu feministak badaude eta azpimarratzekoa da hiru aitzindarien lana. «Josefa Chepita Toledo de Aguerri da gure ikurrik haundiena. Emakumeen borrokan izugarri egin zuen eta 96 urterekin hil zen 1966. urtean. Miresgarria eta heroia guretzako. Gero ere hor ditugu Angélica Balladares de Argüello eta Maria Cristina Zapata sufrajistak».

Azken hamarkadan Nikaragua eta inguruko herrietatik batez ere emakumeak etorri dira lanera Euskal Herrira eta Arelyk argitzen du arrazoia. «Lan motarengatik da. Neskak eskatzen dira eta gizonezkoak batez ere, 80. hamarkadan, Estatu Batuetara eta Costa Ricara joan ziren eta oraindik ere joaten dira. Gaur egun legeak gogortu egin dira leku guztietan».

Aurreko larunbatean, AHMEReko kideak Hernanin bildu ziren, martxoaren 8an, ekitaldiren bat antolatzeko eta bertan egon zen, baita ere, Arely Muñoz. «Asko dago egiteko Hernanin bertan ere. Hemen emakumea babestuagoa dago beste herrialdetan nahiz eta gauzak dauden hobetzeko». l


Nola deitu daiteke herri akordioa jaien bezperan emailez heltzen den dokumentua?

Durangoko jaiak amaitu berri diren honetan, balorazioa egiteko unea iritsi zaigu. Hobetzeko hainbat gauza ditugu, baina ondo egindakoak baita ere. Azpimarratzekoa iruditzen zaigu Durangoko herri mugimenduak egindako lana erasorik gabeko jaiak antolatzerako momentuan. Dudarik gabe, horrelako pauso bakoitza jendartearen eraldaketarako pieza da.

Jakina da, Bilgune Feministaren lanak erasoen prebentzioa barnebiltzen duela, nola ez. Hauek prebenitzeko urratsen alde agertu izan gara beti. Hala ere, jaiak hasi aurretik bagenekien, 'Emakumeonganako indarkeriaren kontrako Durangoko herri akordioa' ez zela horretarako tresna. Ez genuen uste ezer eraldatzeko aukera emango zuenik hain arin egindako zerbaitek. Prozesuek eskatzen duten denbora errespetatu gabe.

Egoera eraldatu beharrean, benetako urratsik eman ez duten askok domina jartzeko aitzakia izan da akordio hau. Berdintasun formalaren garai hauetan, errazegia da mediatikoki bultzada duten horrelako dinamiketara atxikitzea.

Nola deitu daiteke herri akordioa jaien bezperan emailez heltzen den dokumentua? Akordioek hilabeteetako (askotan urteetako) lana exijitzen dute. Inplikatuen prozesua beharrezkoa da, eta hori ez da sinadura batekin bermatzen. Aurrelanketa behar du, proposamena adostea, elkarrekin osatzea... Eta ondoren, etengabeko lanketa bat, sinatzaileekin zein sinatu ez dutenekin. Baina ez sinadurak pilatzearren, erasoen aurkako jarrera barneratu dezaten baizik!

Prozesuak balio beharko luke norberarengan eraldaketa pertsonalen bat sortzeko, hausnartzeko, norberan praktikak aztertzeko, hausnarketa pertsonalki eta era kontziente eta zintzoan egiteko. Eraldatzailea hori litzateke, eta hortik eratorritako beharra kolektiboki gorpuztea litzateke gero. Prozesuek aldatzen dituzte pertsonek, eta beraz, jendarte eta hauek indarrean dituzten balioak. Prozesua bidea baita. Eta herritarron akordioa sustatu dutenek ez dute prozesurik egiteko beharrik ikusi, logika horretatik kanpo kokatu den proposamen partidista huts bat bailitzan aurkeztu baita.

Hau idaztera animatu gara eraldaketa feministaren aurrean dugun konpromisoagatik. Emakumeenganako indarkeriaren kontra egoteko modua ez da neutroa. Guk hau dena aldatu nahi dugu eta bide horretan lanean ari gara. Horregatik edozein ekintzarekin ados egotea ez zaigu nahikoa iruditzen. Ekintzek badute oinarri bat eta hori arakatu behar da urratsak eman aurretik.

Azpimarratu nahiko genuke, asko poztu gaituelako, urrats hau emateko, prentsa-ohar hau idazteko, hainbat kolektibo, norbanako, eragile sozial, sindikatu zein mugimendu feministako kideengatik jasotako babesa. Beraiekin hausnarketa egiteko aukera izan dugu eta hona hemen Bilgune Feministaren posizioa.


Komunikazio eremu propioa eztabaidagai

Ezkerraberri fundazioak jardunaldia antolatu du Bilbon datorren astearterako, komunikazio esparru propioaren gaia «aktibatzeko».

Nola sortu espazio komunikatibo komuna Euskal Herrian? Galdera horri erantzuna bilatzeko jardunaldia antolatu du Ezkerraberri fundazioak urtarrilaren 31rako, Bilboko Bizkaia aretoan, 09:00etatik 18:00etara. Besteak beste, Euskal Herriko hainbat hedabidetako ordezkariak gonbidatuko dituzte. Berria.eus gunean emango dute jardunaldia, streaming bidez.

Hainbat hitzaldi eta mahai inguru egingo dituzte, eta tartean, Beatriz Zabalondo Zarauzko bizilaguna arituko da hizkuntzaren gaia aztertzen, Euskara, espazio komunikatiboa indartzeko aukera edo oztopo? hitzaldiarekin. Berrian dago irakurgai albiste osoa.


Finalerdien usainean lehiatuko dira gaur Zeberio II.a eta Urriza

Gipuzkoarrak nahikoa du partida irabaztea; nafarrak, berriz, itxaron egin beharko luke, pauso handia eman arren

Patxi Zeberiok eta Javier Urrizak Banakako Kutxa Torneoko final-laurdenetako ligaxkako laugarren partida jokatuko dute gaur, Galarretan (16:00). Biek eroso irabazi zuten lehenengo jardunaldian, eta gaur finalerdietara gerturatzeko aukera ona dute. Gipuzkoarrak irabaziko balu hurrengo fasera igaroko litzateke matematikoki; nafarra nagusituko balitz, berriz, aurrerapauso handia emango luke, itxaron egin beharko lukeen arren.

Zeberio II.ak Miguel Mari Urrutia hartu zuen mendean lehenengo partidan (30-23). Saldiaskoa zen faboritoa, baina Elduaingoak partida bikaina jokatu eta lehen puntua eskuratu zuen. Sakez asko amatu zuen, eta jokoz ere sasoiko dago. Azken urteetako Zeberio II.arik onena ikusi zen kantxan, eta txapela irabazteko hautagai nagusietako bat bihurtu da.

Urrizak, berriz, Xanti Utergari uste baino erosoago irabazi zion (30-15). Partida horretarako ez zegoen faborito argirik, baina nafarrak argi utzi zuen ongi prestatuta dagoela. Abiadura handia ematen dio pilotari, eta egun ona egokitzen bazaio pilotari arriskutsua da. Partida hasierak asko baldintzatzen du Urrizaren jokoa. Ongi hasten bada, edonori irabazteko gai da; baina galduz joanez gero partidak, sarritan irteten da.

Dirua nabarmen irtengo da Zeberio II.aren alde. Faborito garbia da Elduaingoa, baina ez du lan erraza izango aurkaria mendean hartzen. Biak aurrelariak dira, eta, beraz, badirudi jokoan ez dela alde handirik egongo. Lehen partidan ongi moldatu ziren errestoan, eta gaurko gako nagusia hori izango da. Urrizak bizi egiten du sakea, eta Zeberio II.ak abiadura hori balia dezake tantoa dominatzen hasteko. ETBko kamerak Galarretan izango dira.


Nafarroako erakundeak, elkartuta sanferminetan eraso sexistei aurre egiteko

Iruñeko Udalak eta Foru Gobernuak hedabideen eta bisitarien esku-hartzea eskatu dute sanferminen izaera 'herrikoia eta naturala' aldarrikatzen laguntzeko.

Iruñeko Udalak eta Nafarroako Gobernuak bat egin dute datorren irailaren 6an hasiko diren San Fermin jaietan gertatzen diren eraso sexistei aurre egiteko.

Jaien eta aipatu kanpainaren nondik norakoak azaltzeko Madrilen egindako agerraldian Joseba Asiron alkateak eta Maitena Ezkutari Nafarroako Turismoko zuzendari nagusiak hedabideen eta bisitarien esku-hartzea eskatu dute sanferminen izaera 'herrikoia eta naturala' aldarrikatzen laguntzeko.

Asironek onartu duenez, duela urte batzuetatik hona zenbaitzuek uste dute sanferminak "emakumez eta ardoz" beteriko jaia direla, eta bederatzi egunez "denak" balio duela Iruñean, eta ideia hori hedatu egin da; alabaina, sanferminak "beste gauza oso desberdina dira".

Ekitaldi gehienen izaera herrikoia, naturala eta erabat familiarra azpimarratu ostean, Asironek azaldu du alderdi horietan sakondu eta "eraso sexisten gaitzari" aurre egiteko esfortzua egin nahi dutela, Foru Gobernuarekin, peñekin eta beste kolektibo batzuekin batera.

Asironek txupinazoan gertatzen diren eraso matxistak izan ditu mintzagai. Arlo horretan, emakumeen egoera hobetu egin dela iritzi dio, eta eskerrak eman dizkio Udaltzaingoari horregatik, eta, joan zen urtean izandako bortxaketari aipurik egin gabe, sexu-erasoak salatzera animatu ditu emakumeak.

Gaineratu duenez, aurten, Nafarroako Gobernuarekin lankidetzan, jaien benetako "izaera" erakusten duen webgune bat prestatu dute. Bertan balizko eraso baten aurrean jarraitu behar litzatekeen protokoloa azaltzen da. Dena den, Iruñea hiri segurua dela nabarmendu, baita egun jaietan ere, "egun horietako baldintzak kontuan hartuta".

Ildo horretatik, eraso matxistei aurka egiteko hedabideen "ezinbesteko laguntza" eskatu du, "guztiona baita gaitz horrekin bukatzeko erantzukizuna".

Bere aldetik, Ezkutari jaien "abegitasuna, poza eta lagunarteko elkarkidetza" nabarmendu du. Belaunaldiak, nazionalitateak eta hizkuntzak barne hartzen ditu, eta horrek "mundu mailako erreferentzia" bihurtzen du, nahiz eta batzuetan irudi hori kaltetuta geratzen den "zenbaitzuen jarrerarengatik".

"Irudia aldatu behar dugu eta guztiok dugu hori lortzeko ardura", esanez bukatu du Nafarroako Turismo zuzendari nagusiak.


Oiartzungo abeltzainek erantzun diete Eguzkik leporatutakoei

Hilaren 3an, sute batek Iruarrita eta Urkullu inguruko hamabi hektarea erre zituen. Eguzki talde ekologistak ohar baten bidez salatu zuenez, “abeltzaintzaren interesekin” lotutako “nahita piztutako sutea” izan zen.

Horren harira fiskaltzari eta aldundiari eskatu zioten ikerketa bat hastea. Gainera, Oiartzungo Udalari galdegin zioten abeltzainek jasotzen duten urteroko diru laguntza kentzea.

Oiartzungo abeltzainek erantzun egin diete, ohar baten bidez, Eguzkik esandakoei. Bere horretan jasoko dugu:

Iruarrita eta Urkullu inguruan gertatutako suaren egiletza abeltzainoi egoztea oso larria da. Inolako frogarik gabe horrelako adierazpenak egiteak abeltzainok kriminalizatzeko gogoa eta asmoa besterik ez ditu erakusten.

Garbi adierazi nahi dugu kontrolik gabeko suak pizten diren bakoitzean haien kalte zuzena abeltzainok jasaten dugula, gure abereak erretzen direlako, edo bazkarik gabe gelditzen direlako, besteak beste.

Abeltzainok sute hura piztu genuela baieztatzeak, nabarmen uzten du gure jardunari buruzko ezjakintasuna. Gainera, kontuan hartuta, abereak ez direla inguru horretara joaten animaliei buruzko ezagutzarik eza erakusten du.

Urteak dira elkarlanean, Udala, Aldundia eta Abeltzainen Elkartea, mendi publikoak kudeatzen ari garena. Guk ere eskatzen dugu baso sute horri buruzko ikerketa egitea, horrelako suteen aurrean lehen kaltetuak gu garelako eta horrelako egoerak ezin direlako onartu. Baina ezin da ezta ere onartu, abeltzainok kriminalizatzea inolako frogarik gabe eta ezagutzarik gabe.

Adierazpen honekin bat egiten dute:

-Gipuzkoako EHNE


Portugaleteko hilketaren ustezko erruduna kartzelara bidali dute

47 urteko txinatar herkidea sastadaz hiltzea leporatu diote. Gertaera Portugaleteko etxebizitza batean jazo zen, ostiralean, 01:00ak aldera.

Portugaleten hildako hiritar txinatarraren ustezko hiltzailea Basauriko kartzelan sartu du Barakaldoko guardiako epaileak.

Herrizaingo Sailak Efe albiste agentziari aditzera eman dionez, ustezko hiltzailea eta berarekin batera hilketa gertatu zen etxebizitzan bizi ziren beste lau atxilotuak epailearen esku geratu dira Larunbat goizean.

Arratsaldean, epaileak ustezko hiltzailea kartzelara bidali du eta beste laurak aske utzi ditu, iturri berberen arabera.

Ostiralean, Ertzaintzak bost pertsona horiek 47 urteko txinatarra sastatu eta hiltzeagatik atxilotu zituen. Gertaera ostiraleko 01:00ak aldera izan zen, Portugaleteko hiriguneko Abaro etorbidean.


"Artzaina izatea ez da bakarrik animaliak zaintzea"

Bi arabar izan dira aurten Oñatiko Artzain Eskolan: Maider Martinez legutioarra eta Asier Ordoño gasteiztarra; sei hilabete eman dituzte artzaintzaren ogibidea ikasten, teoria eta praktika tartekatuta jorratuz.

Otsaila amaieran amaitu zituzten Maider Martinezek eta Asier Ordoñok Arantzazuko Gomiztegi baserrian egindako ikasketak; artzain moduan jarduteko prestakuntza jaso dute han. Ikasitakoarekin pozik badaude ere, ikasturtea "motz" geratzen dela eta sei hilabetekoa beharrean, urtebetekoa izan beharko litzatekeela nabarmendu dute biek, "ardien ziklo osoa" gertutik ezagutu ahal izateko. Esku artean dituzten proiektuen berri ere eman dute datozen lerroetan.

Zergatik sartu zineten Artzain Eskolan?

Maider Martinez: Legution dugun baserrian artalde txikia dugu; hasiera batean, kentzekoa zen; baina, etorkizunera begira, kendu beharrean, handitzea erabaki dugu. Artzain Eskolan izena ematea izan zen hurrengo pausua; lanbidea ikastea da logikoena. Etxean ikusitakoarekin zerbait ikasi dut, baina jakintza gehiago behar nuen artzaintzaren munduan murgiltzeko.

Asier Ordoño: Nik Arkautin nituen aurretik ikasketak eginak; hango praktikak Sakanan egin nituen ardi latxez osatutako artaldearekin. Lau hilabete eman nituen bertan, artzainekin bizitzen. Asko gustatu zitzaidan, zerbait piztu zitzaidan barrenean: eta hori dela eta, Arkautiko eskolako kide batekin animatu nintzen Gomiztegira joaten.

Dagoeneko titulua eta, modu sinbolikoan, hurritz makila jaso dituzue. Baina, zelan joan dira eskolak?

M. M.: Oso ondo, baliagarriak izan dira. Alde teorikoa eta praktikoa jorratu dugu, tartekatuta.

A. O.: Trinkoa izan da ikasturtea; egun osoko eskolak izan ditugu, teoria lantzen genuenean bai behintzat. Moduluka bezala egin dugu kurtsoa. Aste batean teoria lantzen genuen eta hurrengoan praktikak genituen.

M. M.: Denetarik ikasi dugu. Saio teorikoetan, esaterako, fitoteknia, artaldearen elikadura eta maneiua, ugalketaren eta hautaketaren maneiua, marketina eta merkaturatzea, kudeaketa tekniko-ekonomikoa edo gazta eta bestelako jakien elaborazioa.

A. O.: Praktikei dagokionez, Gomiztegi baserrian egin ditugu batzuk, oso gutxi; gehienak artzain profesionalen baserrietan.

Irakurri elkarrizketa osoa ALEA aldizkariaren 98. zenbakian. Etxean jasotzeko, harpidetu hemen.


Loteria Primitiboak 30.518 euroko saria utzi du Irunen

Espainiako Loteria Primitiboaren larunbateko zozketak 30.518 euroko saria utzi zuen Irunen. Hondarribia kaleko bigarren administrazioan saldu zuten txartela, eta Espainiako Estatuan sei izan dira denera irabazleak. Bost zifra eta osagarria asmatu zuten irabazleek.


JAED elkarteak 164 familia lagundu zituen 2015ean

JAED ongintza elkarteak 2015eko balantzea egin du, eta prentsari datu esanguratsuenen berri eman dio.

Guztira Durango eta Iurretako 164 familia lagundu dituzte; 74 familiren kasuan, pobrezia energetikoari aurre egiteko jaso dute laguntza. Horren atzean elkartasunezko lan itzela dago, JAEDeko boluntarioek egunero-egunero garatzen dutena. Baina, lan gehiago egiteko prest ere badaude, hala behar bada: “Laguntza behar dutenak, etor daitezela JAEDera”, esan dute.

JAED elkarteak 50 urtetik gora daramatza arazo ekonomikoak dituzten familiei laguntzen. Batez ere jatekoa ematen egiten dute lan, eta pobrezia energetikoaren kasuan, diru-laguntza errazten dute. Pinondo Etxean dute bulegoa, eta bertan jasotzen dituzte herritarrak.

2015ean 136.000 euro inbertitu zituzten. Diru hori hainbat lekutatik dator: bazkideak, Durango eta Iurretako udalen laguntza, Gabonetako zozketa... Gainera, ikastetxe eta elkarte askoren ekarpena ere jasotzen dute.


Lagun Onak-ek ostiralean agurtu zuen denboraldia

Aitor Zulaikak eta Juan Ramon Olaldek "Kinttela" kluba utziko dutela-eta, agurra egin zioten

Hirugarren mailako jokalari onena Iban Arrizabalaga izan zen

Joan den ostiralean, ekainak 25, Lagun Onak Futbol Taldeak denboraldi bukaerako afaria egin zuen Kiruri jatetxean. Urteroko moduan, hainbat sari banatu zituzten afal ostean, baina agurrentzat tartea ere izan zen. Izan ere, Aitor Zulaika gizonezkoen lehen taldeko entrenatzaileak eta Juan Ramon Olalde "Kinttela" lehen taldeko delegatuak Lagun Onak uzteko erabakia hartu dute denboraldi bukaera honetan.

Denboraldian egindako lanari esker, talde bakoitzeko jokalari onenek eta golegile nagusiek sari bana jaso zuten.

Honakoek jaso zituzten sariak:

Alebin maila

Goleatzailea: Ander Donazar

Jokalari onena: Xuban Arrizabalaga

Infantil Txiki maila

Goleatzailea: Andoni Carrasco

Jokalari onena: Aitor Odriozola

Ohorezko infantil maila

Goleatzailea: Iñaki Bastida

Jokalari onena: Ander Arteaga

Kadeteen 1. maila

Goleatzailea: Aritz Alberdi

Jokalari onena: Jabier Soto

Jubenilen maila

Goleatzailea: Aitor Azpiazu

Jokalari onena: Jagoba Labaka

Erregional maila

Goleatzailea: Alain Guridi

Jokalari onena: Mikel Albizuri

Gizonezkoen 3.maila

Goleatzailea: Xabier Bastida

Jokalari onena: Iban Agirrezabala

Infantil neskak

Goleatzailea: Maddi Berasategi

Jokalari onena: Elena Nazabal

Kadete neskak

Goleatzailea: Olaia Iraola

Jokalari onena: Ainitze Uzkudun

Emakumezkoen Erregional maila

Goleatzailea: Eguzkiñe Peña

Jokalari Onena: Janire Alkorta


Bi pertsonak Bergarako epaitegiaren Espainiako bandera erre dute

Aurpegia estalita zuten bi pertsonak bandera eusten zuen soka moztu eta erregaia bota dute.

Bi pertsonak Bergarako epaitegian (Gipyzkua) zegoen Espainiako bandera erre egin dute bart, Ertzaintzaren iturriek baieztatu dutenez.

Aipatu iturrien arabera, gertakizuna gauerdian jazo da, Ariznoa plazako epaitegian.

Aurpegia estalita zuten bi pertsonak bandera eusten zuen soka moztu dute, eta ondoren erregaia jaurti eta su eman diote.

Poliziak ikerketa hasi du, gertatutakoa argitu eta egileak identifikatzeko.


Pilota

Bortzirietako eskuz banakako txapelketako finalean aritu zen Iker Espelosin, baita txapela ekarri ere. Zorionak!


«Espero dut jendeari sekula ikusi gabeko zerbait eskaini izana»

Kasualitatez hasi zen Snow zineman, duela mende erdi, baina zinema estruktural eta esperimentalaren ikur handienetako bat da egun. Iruñean izan berri da, 'La Région Centrale' bere lan ezaguna aurkezten.

Ikuspuntu jaialdiko Sail Ofizialak La Région Centrale izena darama. Michael Snow (Toronto, Kanada, 1929) artista eta zinemagileak 1971n egin zuen filmarena da izena. Kameraren mugimendu aukerak esploratu eta gizakiaren esku hartzea ezabatu nahian, bost egunez filmatu zuen Kanada iparraldeko eremu huts eta bakartu bat, propio horretarako egindako makina batekin. Hamargarren aldia ospatu berri du Ikuspuntuk, eta urtebetetzeko opari gisa, Snowren bisita jaso dute Iruñean, orain 45 urte egindako lan sonatu haren aurkezpen eta guzti.

Kasualitatez hasi omen zinen zinemaren munduan.

Bai, hala da. 1953 inguruan marrazki erakusketa bat paratu nuen. Halako batean, George Dunning izeneko baten deia jaso nuen. Esan zidan asko gustatu zitzaizkiola nire marrazkiak eta nirekin bildu nahi zuela. Animazioko filmak egiten zituen enpresa bateko zuzendaria zen. Esan zidanez, bere irudipena zen marrazki horren egileak —alegia, nik— interes berezia beharko lukeela izan zineman. Are gehiago, lanpostu bat eskaini zidan, animazioko lana gara nezan. The Beatlesen Yellow Submarine filmaren zuzendaria zen Dunning, eta haren enpresan ezagutu nuen nire emaztea, Joyce Wieland, han arrazoi beragatik zegoena, alegia, Dunningek marrazkiak ikusi zizkiolako eta kontratatu zuelako. Bitxia da, hasieran ez nuelako zineman interes berezirik. Pintura hasieratik gustatu zitzaidan, hunkitzen ninduelako koadroetan ikusten nuena. Musikak ere hunkitzen ninduen. Baina, azkenean, filmak egiten amaitu nuen, animazio teknikak ikasi nituelako.

Zer aurkitu zenuen zineman, gerora bide hori jorratzeko?

Animazioak egiten ikasi ahala ohartu nintzen enkoadraketa oso garrantzitsua dela, enkoadraketaz enkoadraketa egiten delako animazioa. Musikan antzera gertatzen da, denborarekin osatzen da obra. Denboran oinarritutako artea da zinema.

Esperimentaziorako aukera eman al zizun zinemak?

George Dunning oso ongi portatu zen nirekin. Hark esan zidan: «Kamerari bat duzu zuretzat, eta baita estudio bat ere. Zure lehen filma egiteko esperimenta dezakezu». Hala egin nuen lehen filma, A to Z [1962], enkoadraketen arabera aldatuz doazen animazio askorekin.

New Yorken ere egon zinen, 60ko hamarkadako arte irakinaldiaren garaian.

George Dunningekin lanean nenbilela ez nintzen han zen sormen munduaz kontziente. Nire emazte Joycekin New Yorkera lekualdatu nintzenean konturatu nintzen han zen loratze eta sormen olatu ikaragarri hartaz.

Zinema esperimentalaren erreferentetzat zaituzte askok. Nola hartu duzu?

Beti da gauza ederra besteek norbera erreferentetzat hartzea.

45 urte joan dira La Région Centrale egin zenuela, baina oraindik pizten du ikusmin handia. Zer deritzozu horri?

Bitxia da, eta oso atsegina, hainbeste urteren ondoren erreferente bat izatea oraindik. Sinestezina da. Pentsa, Parisko Louvren, orain bi urte, hiru eguneko konferentzia egin zuten, eta jendeak filmaren interpretazioei buruzko dosierrak aurkeztu zituen.

Non datza filmaren indarra?

Film paregabea da, film mugimendudunen artean bakarra da dena mugimendua dena.

Zein zen zure helburua lan hura egiterakoan?

Kameraren mugimenduak sor ditzakeen sentsazioen sorta zabaldu nahi nuen. Kameraren mugimendua da zinema arte paregabea bihurtzen duen faktoreetako bat.

Propio eraiki zenuen makina bat film hori filmatzeko.

Aukera asko zeuden, baina nik espazio ireki bat nahi nuen, paisaia irekiekin. Kameraren mugimendu aukerak esploratu nahi nituen, lana filmatzeko egon zitezkeen aukerak esploratu. Kamera bat mugi dezaketen garabi asko daude, baina ez nuen bere buruari argazkia egin ziezaiokeen ezer aurkitzen. Erabaki nuen nik neuk sortu behar nuela mugimendu horiek egin ahalko zituen kamera bat. Mugimendu esferikoak lortzeko zer aukera egon zitekeen galdetzen hasi nintzaion jendeari, eta, azkenean, Kanadako Zinema Kontseilu Nazionalean aritzen zen teknikari baten berri izan nuen: Pierre Abbeloos, belgikarra jatorriz. Harekin aurkitu nuen konponbidea. Abbeloosek bazuen tailer bat, eta han egin zuen makina hura, eskuekin.

Hiru ordutara bildu zenituen makina hark bost egunez hartutako irudiak. Nola moldatu zinen denbora mugatzeko?

Egun oso bat islatu nahi nuen. Ez dira 24 ordu, baina 24 orduen zati kondentsatu bat da filma.

Denboraren eta zinemaren arteko harremana izanda, hain justu, igaro den Ikuspuntu jaialdiaren ardatza. Zuretzat zer pisu du denborak zinemagintzan?

Erabatekoa. Zinemagileak boterea du, gertatzen denaren iraupena kontrolatzeko.

Narraziorik edo istoriorik gabeko filmak sortu izan dituzu. Edukiari baino, itxurari ematen diozu garrantzi handiagoa. Zergatik?

Nire formazioa, musikan ez ezik, pinturan oinarritu izan da. Asko interesatzen zait denbora nola egituratu, istorioak kontatzeko.

Publiko zabala, ordea, istorio bila joaten da zinema aretoetara. Zinema esperimentalaren kasuan, zailagoa dirudi konexioak.

Tira, espero dut nire lanarekin jendeari bere bizitzan sekula ikusi gabeko zerbait eskaini izana. Hori gertatu da La Région Centrale filmarekin, adibidez. Egin izan ditut gauza narratiboak ere. Landu izan ditut aretoetarako filmak, baita galerietarako piezak ere, instalazio formatuan. Ezberdina izaten da horietako bakoitzari aurre egiteko modua.


Prozesu komertziala hobetu nahi duten enpresendako ikastaroa antolatu du Garapen Agentziak

Apirilaren 15etik aurrera, Salmenta eta Kudeaketa Komertziala ikastaroaren beste edizio bat jarriko du abian Debagoieneko Mankomunitateko Garapen Agentziak. Enpresaren salmenta eta prozesu komertziala hobeto kudeatzen ikasteko balioko du ikastaroak, eta prozesu komertziala hobetu nahi duen edozein enpresari dago zuzenduta. Gipuzkoako Bazkundeak emango du ikastaroa. Izen-emate epea zabalik dago.

Honako metodologia hau izango da:

Taldekako formazioa: Aurrez aurreko bost formazio saio egingo dira; eduki teorikoen azalpena simulazio eta ariketa praktikoekin azalduko da, eta enpresa bakoitzean izan dezakeen aplikagarritasuna landuko da.

Enpresa bakoitzari banakako laguntza: Saio hauen helburua da partaideek salmenta eta kudeaketa komertzialarekin lotutako benetako proiektu bat enpresan garatzea eta ezartzea. Horretarako, hiru orduko lau lan saio egingo dira formazio saioekin tartekatuta.

Helburu zehatzak honako hauek dira:

Plan komertzial bat diseinatzeko gaitasunak garatu.

Bezeroekin negoziatu eta gatazkak konpontzeko gaitasunak hobetu.

Arrakastaz negoziatzeko pertsonen arteko trebetasunak hobetu.

Bezero izan litezkeenekin harremanak hobetzeko jarrerak ezagutu/identifikatu.

Bezeroekiko komunikazio estrategian kontuan izan beharreko osagarriak/elementuak ezagutu.

Solaskideak identifikatu, ikusgai eta ikusezinak, beraien interesak, profila eta estiloa.

Salmenta prozesuan eman beharreko pausoak zehaztu, bezeroen beharrak kontuan izanik, beraien beharrak eta motibazioak adieraziz.

Merkataritza kudeaketa eta negoziazio prozesua modu eraginkorrean garatzeko beharrezkoak diren teknika eta tresna desberdinak ezarri.

Etorkizunean erlazio positiboak bermatzeko “irabazi-irabazi” konponbideak lortu.

Aurrez aurreko saioak Debagoieneko Mankomunitatearen Arrasateko egoitzan izango dira, eta programa eta ordutegia hauxe izango da:

1. saioa: Planifikazio komertziala.

Apirilak 15. 08:30etik 13:30era.

2. saioa: Bezeroen segmentazioa.

Apirilak 22. 08:30etik 13:30era.

3. saioa: Bezero berriak lortzeko elkarrizketak.

Apirilak 29. 08:30etik 13:30era.

4. saioa: Salmentarako abilezia eta gaitasunak.

Maiatzak 6. 08:30etik 13:30era.

5. saioa: Bezeroen fideltasuna.

Maiatzak 13. 08:30etik 13:30era.

Informazioa eskatzeko, 943 79 30 90 telefonora deitu edo enpresa@debagoiena.eus helbidera mezua bidali behar da. Doakoa da, baina leku kopuru mugatua dago eta aukeraketa izen-emate ordenaren arabera egingo dute.


Aintzane Gomez: "Hamburgesa beganoa, humusa, gazpatxoa... eskatzen dira gehien"

Arrazolatik ibilalditxoa egin, eta igerilekuan sartu aurretik gazpatxoa hartzeko gonbit egin digute Aintzanek, Ainhoak eta Juditek. Bermuta gero, eta bazkaltzeko humusa zein hanburgesa beganoa. Baliteke bonboiren bat ere eskaintzea.

Uda sasoiagaz batera zabaldu dituzte igerilekuak eta udako txiringitoak. Zer dute berezia?

Aintzane Gomez: Jendea opor giroan dago. Gastatzeko, ondo pasatzeko eta kontsumitzeko gogoagaz, eta nabari da hori.

Judit Fernandez: Atxondon kokapena bera da berezia, agian.

Ainhoa Elorriagaz: Leku natural pribilegiatu batean gaude, eta leku lasaia da.

Zerk eraman zaitue txiringito hau hartzera?

J.F. : Lan gabe geundela-eta, udan zer egin ibili ginen, eta elkarregaz zerbait egitera animatu gara; gure mugak non dauden ikusteko! (barrez).

A. G.: Badugu lana, baina, udarako ez genuen ezer aurreikusita. Aukera ikusi genuen, eta buru-belarri murgildu ginen honetan.

Gero etorriko dira oporrak?

A. G.: Hori espero dugu, bai! Egiten dugun ordu kopuruagaz beharko dugu gero deskonektatzea. Itxi eta oporretan joango gara hirurok, igual elkarregaz ez, baina... (barrez).

Hartu diozue martxa?

A. G.: Hasi eta berehala itzelezko eguraldia egin zigun. Bat-batean etorri zitzaigun dena gainera, eta egun bitan ikasi genuen ikasi beharreko guztia. Zer egin eta zer ez.

Ondo hasi da uda?

A. G.: Oso ondo!

J. F.: Pentsatu ere ez dugu egin zenbat jende etorriko den. Apur bat itsuan etorri gara. Ia zer giro dagoen, ze eguraldi... Baina eguraldi txarragaz igerilekura datorrenik badago!

Eguraldia duzue Damoklesen ezpata?

A. G.: Ez, egoerara moldatzen saiatu gara, eta bazkariak, afariak... ematen ditugu. Aterpea ere badugu. Asteon pintxo-pote mexikarra dugu, eta bestelako ekintzak ere eratu gura ditugu.

J.F. : Umeentzako ekintzak, tailerrak, bakarrizketak... egin gura ditugu.

Ez zarete eguraldiaren beldur!

J.F. : Ez, ezin dugu. Bestela, Cadizera joango ginateke (barrez).

A.E. : Eskertuko genuke eguraldi ona, baina, ez dut uste eguraldi txarra egingo duenik. Egun eskasak ere egin behar ditu, Euskal Herrian gaude-eta, baina, ondo joatea espero dugu, hori sinetsi gura dugu!

A. G.: Etekinetan nabari da, baina fideltasunez etortzen dira.

Igerileku zaleak zarete?

J.F. : Ez. Alboko errekan sartuko naiz; gurago dut.

A.G.: Uste dut ixten dituzten egunean sartuko garela igerilekura (barrez).

A.E. : Gustatzen zait, hondartza ere bai; baina, ez naiz joatekoa. Eta hondartza, gauez gurago.

Besteren artean, mojitoa eta gazpatxoa eskaintzen dituzue... udarako aproposak?

A.G.: Bazkalordurako gazpatxoa gomendatuko nuke, eta arratsalde partera mojitoa.

A.E. : Biak gustatzen zaizkit, asko. Gainera, Aintzaneren gazpatxoa bereziki ona da. Kalimotxoa ere badago (barrez).

Zerk du arrakasta?

A. G.: Kartan gauza oso berritzaileak zein oso tradizionalak daude, eta harrigarria bada ere, hanburgesa beganoa, humusa, gazpatxoa... eskatzen dira gehien.

Zer eskaini gura duzue?

A. G.: Leku atsegin bat, gazteak, helduak, familiak... elkartzeko. Kultur ekintzak ere eskaini gura ditugu.

A. E.: Pixka bat aldenduta dago, baina toki pribilegiatuen ordainsaria da.


Goizueta eta beste sei Udalekin hitzarmena, Nafarroako Gobernuak

Suhiltzaile boluntarioak dituzten zazpi udalerrik, tartean Goizuetak hitzarmena berritu zuten Nafarroako Gobernuarekin, maiatzaren 18an. Nafarroako Larrialdi Agentzia desagertu egin denez, hitzarmen berria Nafarroako Barne Zuzendaritza Nagusiaren egitura berrira egokitu da.

Goizuetan 34 boluntario

Zazpi udalerritan dauden parke hauen jarduera diruz lagunduko du Nafarroako Gobernuak, 191.000 eurorekin. Laguntzak balioko du: funtzionamendu, aseguru, ekipamendu, instalakuntza hobekuntza, eta larrialdietako ibilgailu eta beste ekipoen erosketetarako. Nafarroan 141 suhiltzaile boluntario daude eta 226 ateraldi egin zituzten joan den urtean. Boluntario horietatik 34 Goizuetakoak dira; anbulantzia-garraiorako laguntzaileak barne.


Torturaren aurkako eguna gaur Oñatin

Iluntzeko 19:00tan elkarretaratzea egingo dute Foruen plazan eta 19:30ena, torturak jasan dituzten hainbat oñatiarrek euren bizipenak eta esperientziak kontatuko dituzte Antixena gaztetxean.


Donald Tusken gutun harrigarria

Europar Kontseiluko presidentearen iritzian, Trump "mehatxua da Europarentzat", eta arrazoia dauka. Trumpek behin eta berriz esan du EB desagertzea nahi duela.

Harrigarria. Ezohikoa. Sinestezina. Horrela deskriba genezake Donald Tusk Europar Kontseiluko presidenteak Europar Batasuneko 28 lehen ministroei bidalitako gutuna. Eskutitz horretan, Tuskek dio Donal Trump Estatu Batuetako presidente berria "Europarentzat mehatxua" dela. Eta arrazoia dauka: Trumpek behin eta berriro errepikatu du Europar Batasuna desagertzea nahi duela.

Hauteskundeak irabazi eta hartu zuen lehen atzerritarra Nigel Farage 'Brexit'aren bultzatzailea izan zen. Euroak ez duela urte eta erdi iraungo esan du. Britainia Handiko bidea jarraitzera animatu ditu beste herrialde europarrak. Europako eskuin muturreko alderdiek ezusteko aliatua topatu dute Europar Batasuna dinamitatzeko proiektua aurrera eramateko. Hortaz, Tuskek arrazoi guztia dauka, baina, dena den, harrigarria, ezohikoa eta sinestezina da Europar Batasuna Estatu Batuen beldur izatea, orain arte aliatu nagusia izan da eta. 10 eguneko epean Trumpek hankaz gora jarri du nazioarteko harreman sistema.


Oztopoak oporretara doaz

Euskal Herrian gora egiten ari dira beren eskaintzak eta espazioak ezinduentzako egokitzen ari diren turismo guneak, eskaintza inklusibo baten alde eginez. «Berdintasun eta ardura» kontua dela berretsi dute, eta oraindik asko dagoela egiteko.


Plazatik Kultur Etxera doan zatia atonduko da

Espainiako Gobernuak Tokiko Inbertsioen Estatu Fondoetarako errege dekretuan batutako diru-laguntza jasotzeko egitasmoa landu eta onartu du Udalak. Denera, Otxandiori 209.000 euro dagozkio, eta hori aintzat hartuta, Kultur Etxearen eta Enparantza Nagusiaren artean dagoen ingurua konpondu gura dute.

Egitasmoa aho batez onartu dute azken udalbatzarrean. Aritz Otxandiano alkateak zehaztu duenez, Bolatokiaren, Pasealekuaren, Kultur Etxearen eta Vulcano iturriaren artean dagoen zatia urbanizatu gura dute; orain hartxintxarra dago bertan. Espainiako Gobernutik eratorritako laguntzak urte honen barruan garatzeko herri-lanak aurrera ateratzeko dira; %100eko laguntza izango dute inbertsiook onartzen badira. Besteak beste, lanpostuak sortuko dituen herri-lanak izan behar dira, eta urteko aurrekontuan jasota ez daudenak.


Santa Ageda bezperako koplak

Santa Ageda koplak abesteko deiagaz bat egin eta kalez kale irten ziren iurretarrak abestera. Aita San Migel plazan egin zuten hitzordua iluntze aldera.


Napolitano eta Berlusconi aurrez aurre jarri ditu Italian ÑEluana auziak’

1992tik koman dago Eluana Englaro, eta haren heriotza eragozteko dekretua onartu du Ministro Kontseiluak, baina Napolitanok ez duela sinatuko jakinarazi du


Nazio gisa definitu, nazioarteratzeko

Euskal diplomaziarako oinarriak zeintzuk izan behar luketen eztabaidatu dute EHUko udako ikastaroetan. Esan dute herri estrategia bat beharrezkoa izango dela nazioarteko harremanak garatzeko.

Ez da leku txarra Miramar jauregia gai diplomatikoez hitz egiteko, han egin diren askotariko bilerengatik, handik pasatu diren agintariengatik. Han aritu dira egunotan, EHUko udako ikastaroetan, XXI. mendean euskal diplomaziak izan beharko lituzkeen oinarriei buruz hizketan. Atzo, mahai ingurua egin zuten Xabier Barandiaran Deustuko Unibertsitateko irakasleak, Mikel Burzako EAJko Nazioarteko Harremanen arduradunak, Urko Aiartza Amaiurko senatari ohi eta abokatuak eta Aguirre Lehendakari Centerreko arduradun Gorka Espiauk. Lau hizlarien arabera, nazioarteko harremanak izateko herri estrategia bat behar da, eta horretarako «Euskal Herria zer den definitu eta erabaki» behar da aurrena.

Barandiaranen arabera, «herriak» bere burua «birdefinitu» behar du, eta, hori egindakoan, herri estrategia jarri ahal izango da martxan. Nazioartean mugitzeko egitura politiko propioak behar direla azaldu du, eta egun estatua dela horretarako egitura.

Aiartzaren iritziz, euskal estatua sortzea «ideala» izango litzateke, baina «estatua bai, estatua ez» eztabaida beharrean, uste du orain garrantzitsuago dela «norabide bakarrean» estatu mailako egitura politikoak sortzea edota egokitzen joatea.

Burzakok uste du estrategia bat adosteko aintzat hartu behar direla Euskal Herriaz bertan esaten direnak eta Euskal Herritik kanpo esaten direnak. Azpimarratu du indar abertzaleek —Euskal Herria naziotzat dutenek— izan behar dutela horren motorra, eta horretarako bat egin behar dutela EAJk eta ezker abertzaleak. Laurak ados daude ideia horrekin.

«Pragmatismoa» izan da hizlariek mahai gainean jarri duten beste kontzeptuetako bat. Guztiek aipatu dute ezinbestekoa dela pragmatikoak izatea, estrategia «efektiboa» izan dadin. Uste dute «gutxieneko printzipio» batzuk behar direla; «gutxi baina onak» izan behar dutela, eta «ongi adostutakoak».

Estrategia posible horri jarraikiz, pentsatzen dute Euskal Herriaren aitortza eta nazioarteratzea txanpon beraren bi aldeak direla. Horrekin loturik, EAEko instituzioek Nafarroako Gobernuarekin eta Ipar Euskal Herriko erakundeekin lanean hastea babestu dute. Aiartzak, halaber, uste du Espainiako Estatuak nazioartera jauzi egiteko zubi izateari utzi behar diola.

Europaz ere mintzatu dira. Egungo Europak eredu «kontserbadorea» duela azaldu dute, eta hango erakundeetatik ez dela etorriko «konponbidea». Baina Burzakok azaldu du Europa dela «gure etxea»: «Gustatu edo ez, hala da, eta barnetik egin beharko dugu lan, aldatu nahi badugu». Bi hitzetan laburbildu du Euskal Herriak zer rol jokatu behar duen: «eragitea» eta «konplizitateak» bilatzea.

Lau adituen arabera, «antzera» dauden nazioekin elkartzea eta elkar laguntzea funtsezkoa izango da eragiteko. Lan horretan, Espiauk ezinbestekotzat jo du Kataluniarekin aliantza egitea eta estrategietan bat egitea. Baita Europatik kanpo ere; Seul, Kolonbia, Quebec eta halako hiri eta herrialdeekin, besteak beste.

Diaspora langai

Hizlariek uste dute diasporak ere osatzen duela euskal komunitatea, eta positiboki baloratu dute atzerrian daudenek nazioartean egindako lana. Dena den, kritikatu dute hamarkadetan haiekiko harremana kulturarekin eta batez ere folklorearekin lotuta egon dela .

Burzakok goraipatu egin du euskal diasporak nola eutsi dion bere identitateari historian zehar. Azaldu du orain arte egindako lana handia izan dela, baina estrategia berri bat behar dela. Uste dut egun euskal diasporak «oso egitura likidoa» duela, eta solidotu eta indartu egin behar dela, bertako kideak ere euskal nazioaren aldeko eragile izan daitezen beren herrialdeetan.

Bestalde, Aiartzak adierazi du oso garrantzitsua dela euskal herritarrak nazioarteko diplomaziaren egituretan egotea. Azpimarratu du asko direla mundu osoan dabiltzan «baina antolatu gabe dauden» euskaldunak, eta adierazi du haiekin biltzeko moduak ere aztertu behar direla, Euskal Herriaren «ordezkari eta eragile» izan daitezen.


Beti-Gazte gaur hasiko da Zaldibia auzoka bisitatzen

ZALDIBIA // Zaldibiako Beti-Gazte jubilatu elkarteak herria eta herritarrak hobeto ezagutzeko ekimena gaur hasiko du. Auzoetara txangoan joango dira, arratsalde pasa. Gaur, 15:30ean elkartuta, Saturditik hasiko dira. Baserriak, bideak, iturriak eta bestelako elementuak ikusi, eta auzotarrekin solastuko dira.


CAFeko langileek gaur Beasaingo fabrikan egin duten lanuzteak produkzio lan guztiak eten ditu; bihar Ordizian eta etzi Donostian manifestatuko dira


Serious Business taldearen kontzerturako sarreren zozketa

Serious Business musika taldeak The Last Port Sessions diskoa argitaratu du, eta zuzenean aurkeztuko du ostegun honetan (urriak 31), 20:00etan, Modelo aretoan. Zarauzko Udaleko Kultura sailaren eskutik, sarrera bikoitz bat zozkatuko dugu Zarauzkohitza.eus atariko erabiltzaileen artean. Hartu ezazu parte!


Urbieta kalea eta Askatasunaren hiribidearen arteko burdin sarea aldatzeko lanak hasi dituzte

(Argazkia: Donostiako Udala)

Erdialdeko Cervantes aparkalekuaren aireztatze burdin sarea lekuz aldatzeko obrak hasi dituzte. Urbieta kalearen eta Askatasunaren hiribidearen artean dago kokatuta. Lanek hiru hilabeteko epea izango dutela azaldu du Donostiako Udalak, eta aurrekontua 220.000 eurokoa da.

Burdin sarea kendu eta metro gutxira jarriko dute hiru zatitan bereizita, trafikoari ez eragiteko. Hain zuzen ere, Askatasunaren hiribidearen taxi geltokiaren ondoko espaloiaren zati batean eta errepide tartean jarriko dute. Horrek ibilgailuen segurtasuna hobetuko duela azaldu du udalak, moto gidariek sarea zapalduko ez dutelako.

“Lehen fasea aste honetan egingo da eta, bertan, obrak egiteko behar diren trafiko aldaketak prestatzeko lanak egingo dira”, adierazi du Pilar Arana Mugikortasun zinegotziak. Lehen fasea egiteko Askatasunaren hiribidearen eta Urbieta kalearen arteko biraketa moztu egingo dute.

Behin trafiko aldaketak zehaztuta lanak egiteko gunea itxiko da, ziurrenik, datorren astean. Ondorioz, trafiko eraginak handiagoak izango dira. Miramar-Urbieta ibilbidea itxiko da eta, beraz, ibilbide hori erabiltzen duten autobusek Hernani-Askatasunaren hiribidea-Urbieta ibilbidea erabili behar izango dute. Horrek ez du eraginik izango autobus geltokietan. Era berean, Askatasunaren hiribideko oinezkoen eta bizikleten zebrabidea moztuko da.

Dena dela, eragin gehien izango dituena Easo-Askatasunaren hiribidea ibilbidearen mozketa izango da. Bertatik igarotzen den garraio publikoa San Martin kaletik desbideratuko da. Dbusek informazioa emango du ibilbide eta geltoki aldaketei buruz hurrengo astean.


Donald Tusk izango da Europako Kontseiluko presidentea

Federica Mogherini izendatu dute EBko diplomaziako buru.

Ez da ustekabe handirik izan Europako Kontseiluan, eta espero ziren bi hautagaientzat izan dira eskaintzan zeuden postuak: Donald Tusk Poloniako orain arteko lehen ministroa izango da Europako Kontseiluko presidentea, eta Federica Mogherini Italiako Atzerri ministroa, berriz, EBko atzerri politikako ordezkaria. Gizon kontserbadore bat eta emakume sozialdemokrata bat.

Kargu bat zein bestea Lisboako Itunak sortu zituen 2009an, Europako Batasunari ahots bakarra —edo bateratuagoa behintzat— ematen saiatzeko. Emaitza, onenean, erdipurdikoa izan da, EBko estatuen edo beren agintarien interesak ez baitatoz beti bat.

Tuskek Herman Van Rompuy flandriarra ordezkatuko du 2015eko urtarrilaren 1ean. Tuskek alde du Europako ekialdeko ordezkaria dela, horrelako kargu batera iritsi den lehenengoa. Garrantzitsua da hori Ukrainako krisiarekin ikusi baita EBk bere ekialdeko mugari arreta berezia eman beharko diolako hurrengo urteotan. Aurka, berriz, ez dela oso iaioa ingelesez edo frantsesez, eta hori traba nabarmena izan daiteke batez ere koordinazio eta artekari lanak egin behar dituen pertsona batentzat. 2007tik da Poloniako lehen ministro, eta kaxubiar etniakoa.

Mogherinik, berriz, Catherine Ashton ingelesa ordezkatuko du EBko diplomaziaren buruzagitzan. Esperientzia falta leporatu izan diote Mogheriniren arazoa, otsailetik baizik ez baita Italiako Atzerri ministroa. Errusiarekin bigunegia izatea ere aurpegiratu diote Poloniak eta Baltikoko errepublikek.

Errusiaren aurkako zigorrak

Gaurko goi bileraren beste gai nagusia Ukraina da. Bilerara sartu aurretik EBko hainbat burukidek ziurtzat jo dute Errusiaren aurkako zigorrak handitzea ontzat hartuko dituztela.

NATOk frogatutzat jo du Errusiako Armadako soldaduak eta ekipamenduak Ukrainan sartu direla, eta horien laguntzari esker ari direla matxinoak lurraldea eskuratzen. Errusiako Gobernuak informazio horiek gezurtatu ditu eta NATOren frogak —satelite bidezko argazkiak— «bideo jokoen irudiak» direla ziurtatu du.

Azken asteotan hainbat lurralde galdu ondoren, kontraerasora jo dute azken egunotan matxinoek. Novoazovsk hiria hartu dute eta mendebalderantz doaz orain, Mariupolera. 400.000 biztanleko hiri industrial hori da Azoveko Itsasoan Ukrainako Gobernuak kontrolatzen duen garrantzitsuena. Matxinoek diote dagoeneko kontrolpean daukatela, baina halakorik gezurtatu du Kievek.

Iturri askoren arabera, milaka soldadu ukrainar inguratuta daude Ilovaisk hirian. Matxinoak prest leudeke handik ateratzen uzteko, betiere armak uzten badituzte. Hori egiteko eskatu du Vladimir Putin Errusiako ministroak ere, «alperrikako heriotz asko eragozteko». Baina Kiev ez dago prest, matxino errusiazaleen esku armak ez uztearren.

NATOn sartzeko eskaera egin du Ukrainako Gobernuak. Aliantzak ez dizkio ateak itxi, baina Alemaniako Gobernuak argi utzi zuen atzo oraingoz ez dutela eskaera onartuko.


Iaz baino 20.000 lagun gehiago ari dira lan bila Hego Euskal Herrian

Azken urtebetean, egunero 54 pertsonak galdu dute lana Hego Euskal Herrian, eta tasa %15,4ra iritsi da

Langabeen kopuruak azken urteetako daturik txarrena eman zuen otsailean, krisia hasi zenetik lehen aldiz 200.000 lagunetik gorako zerrenda osatu baita Hego Euskal Herrian. Otsailean ere gauzak ez dira hobetu, eta luzatu baino ez da egin lerro kopurua. 211.274 lagun zeuden Lanbideren eta Nafarroako enplegu zerbitzuetan izena emanda, urtarrilean baino 5.258 gehiago eta iaz baino ia 20.000 gehiago. Langabezia tasa %15,4ra iritsi da.

Enpleguarentzat ez da hilabete ona izaten otsaila. 2008ko otsailean ere, oraindik krisia hasteko zegoenean, gora egin zuen enplegu bila zebiltzanen kopuruak. Artean %8,4koa zen tasa. Hurrengo urteetan ere joera bera izan zen, baina 2009koan soilik galdu ziren aurten baino enplegu gehiago. Orduan, 6.564, eta, aurten, 5.258.

Eusko Jaurlaritza eta sindikatuak bat etorri dira eta adierazi dute murrizketa politikek kalte egin diotela enpleguari. «Argi dago: murrizketa politikekin eta ekonomia itotzen duten politikekin ezingo dugu zuzendu langabeziaren norazkoa», dio Jaurlaritzako enplegu sailak. ELAren esanetan, artifizialki ari dira defizita mantentzen, «nahi dituzten erreforma guztiak onartzeko». LABek lan erreformak gauzak gehiago okertuko dituela dio. «Kaleratzeak bizkortu eta kontsumoa uzkurtuko du». CCOOk eta UGTk azaldu dute etorkizuna gero eta beltzago ikusten dela.

Confebask patronala ere kezkatuta agertu da Espainiako enplegu zerbitzuek emandako datuekin, langabezia 1989tik izandako mailarik altuenera iritsi delako. Egoera konpontzeko, ordea, bestelako proposamena egin du. Haren hitzetan, lan erreforma eta halako neurriak beharrezkoak dira.

Hilabete arteko eta urte arteko konparaketak eginda, Nafarroan izan du hazkunderik handiena langabeziak. Nafarroako Gobernuak onartu egin du jarduera ekonomikoa moteldu egin dela. Arrazoi gisa, esan du hainbat sektore ekonomikorentzat, elikadurarentzat eta nekazaritzarentzat, esaterako, sasoi txarra izaten dela otsaila.


Antzerki Topaketetan Lakrikun

XXII. Antzerki Topaketen beste saio bat ikusteko aukera da, gaur, ostiralean. Lakrikun taldeko partaide diren Alaitz Olaizola, Idoia Uranga eta Gurutze Eizmendi aktoreek "Greban gaude" antzezlana eskainiko dute. 21:30ean hasiko da.


Imanol Rojo, iraupen-eskiko Munduko Txapelketan

Lehenengo 20 onenen artean geratu nahi du, batez ere 50 kilometroko proban.

Imanol Rojo otsailaren 23tik aurrera lehiatuko da Lahtin (Finlandia) jokatuko duten iraupen-eskiko Munduko Txapelketan. BASQUE TEAM taldeko kirolaria lehenengo 30en artean dago Europako Kopako zerrendan, eta lehenengo 20 onenen artean geratu nahi du txapelketa honetan, batez ere 50 kilometroko proban. Imanol Rojo sasoi onean dago; horren erakusle, 2016ko bukaeran Europako Maratoi Txapelketan lortutako titulua, aurten Espainiako Txapelketan lortu dituen bi garaipenak eta Austriako 42 kilometroko Dolomitenlauf Lienz proban erdietsitako emaitza (lehen hamarren artean sartu zen). Tolosarrak maiatzetik dauka buruan Munduko Txapelketa. Entrenatzen 700 ordu eta 10 hilabete eman ostean, denboraldiko hitzordu nagusiari helduko dio orain. Otsailaren 23an, Sprint modalitatean lehiatuko da; otsailaren 25ean, Skiathloian, eta martxoaren 1ean, teknika klasikoan egiten den 15 kilometroko proban eta 50 kilometrokoan. Pyeongchangeko (Hego Korea) Neguko Jokoetarako txartela ematen duten postuetan dago gipuzkoarra, baina Munduko Txapelketan parte hartu ostean, lasterketa luzeetan eta Europako Kopako lasterketetan puntuak biltzen jarraitu nahi du. 2014an, Sotxiko Jokoetan egon zen Imanol.


Zazpi pertsona zauritu dira, bat larri, Arangurenen izandako trafiko istripuan

Bi ibilgailuk elkarren kontra jo dute, eta horietako bateko gidariak ihes egin du. Beste autoan zazpi pertsona zihoazen.

Zazpi pertsona zauritu dira gaur goizean Arangurenen bi autok elkarren kontra jo ondoren. Foruzaingoak jakitera eman duenez, 63 urteko emakume bat larri zauritu da.

Goizaldean izan da ezbeharra, 05:20 inguruan, PA-30 errepidean. Autoetako batean zazpi pertsona zihoazen, eta denak Nafarroako Ospitalera eraman dituzte.

Beste autoko gidariak ihes egin du, eta haren bila dabil Foruzaingoa.

Suhiltzaileen laguntza behar izan dute, zauritutakoak ibilgailutik ateratzeko.

Foru Poliziak ikerketa abiatu du, gertatutakoa argitzeko.


Estatuko autonomoen elkartearen euskal ordezkaritza bat sortu dute

Erakunde honen helburua Euskadiko ahalik eta autonomo gehien biltzea da eta, beraz, kide berriak hartzeko prest dago.

Lorenzo Amor Estatuko Langile Autonomoen Elkarteko (FATA) presidenteak, "euskal langile autonomoen interesen defentsan lan egingo duen" ordezkaritza berria aurkeztu du. Besteak beste, "aholkularitza juridikoa eta hezkuntza" eskainiko du.

Bilbon egin den prentsa aurrekoan, Soraya Mayo elkartearen idazkari orokorrarekin eta Garbiñe Naveran ATA-Euskadiko ordezkariarekin batera, egoitza berria aurkeztu dute.

Erakunde honen helburua Euskadiko ahalik eta autonomo gehien biltzea da eta, beraz, kide berriak hartzeko prest dago.

Egoitza nagusia Bizkaian dagoen arren, ahalik eta lasterren Gipuzkoan eta Araban ere egoitzak izatea espero dute.

Momentuz honako elkarteek eta erakundeek bat egin dute ATA- Euskadirekin: Zazpi Kaleetako Merkatarien Elkartea, BilbaoCentro Elkartea, Rekaldeko Merkataritza Elkartea, Otxarkoagako Merkataritza Elkartea, Zorrotzako Merkataritza Elkartea, Santutxuko Merkataritza Elkartea, Itxura Pertsonaleko eta Pelukeriako Bizkaiko Elkartea, Bizkaiko Goxogileen Alkartasuna, Bizkaiko Ostalaritza Elkartea eta Euskadiko Turismo Agentzien Enpresen Elkartea.


Txu-txu trenean iritsi dira Errege Magoak Lasaora

Iritsi dira Hiru Errege Magoak Azpeitira. Autengoan, azken urteetan ez bezala, txu-txu trenean etorri dira. 17:00 aldera iritsi dira Lasaora, eta ordurako zain zeuden dozenaka haur han. Pozez hartu dituzte Erregeak gaztetxoenek.


The Baboon Show taldearen 'Radio Rebelde' abestia moldatu du Eskoriatzako familia batek

The Baboon Show talde suediarraren Radio Rebelde abestia grabatu du Eskoriatzako familia batek etxeko egongelan. "The Baboon Show taldeko musikariei baimena eskatu genien abestiaren moldaketak egiteko, egile-eskubideak medio, eta beraien oniritziarekin, abestiaren letraren zentzua zertxobait aldatu dugu, eta euskarazko letra jarri. Arrazoi batengatik edo besterengatik, bereziki, Gabonetan sufritzen dabiltzan lagun eta familiakoei eskeintzen diogu moldaketa hau…", adierazi du Inaxio Herrera moldaketaren egileak.

Itoitz, Ilargi, Larraitz eta Iñaxiok etxeko egongelan moldatutako bigarren kantua da. Izan ere, iaz Bob Marley musikariaren Songs of Freedom abestia moldatu zuten, eta ohituru honi jarraipena eman gura izan diete eskoriatzarrek.

Aurtengo Gabonetan rockero gatoz… Igo bolumena ta gora bihotzak! ohikatuz hasten den Gabonak Kantari, Radio Rebelderen sintonian kantua etxean sortu du Eskoriatzako familia honek, The Baboon Show taldearen Radio Rebelde abesti originala oinarri hartuta. "Ordenagailuarekin teklatua, bateria, gitarra eta baxua jarri diot, eta mikrofono on bat erosi berri, etxeko guztion artean jarri diogu letra abestiari…", adierazi du Herrerak.


Zementuzko margolan aldagarriak

Arantxa Arratibel erakusketako lanak aldatzen; hamabostean behin aldatuko ditu margolanak ahalik eta gehien erakutsi ahal izateko. (Argazkia: Mikel Goñi)Arantxa Arratibel egiatarrak bere lan berritzaileak ikusgai jarri ditu Hirutxulo plazako Tribuna Norte ostatuan.

Beraren lanean ohikoak diren erretratu eta hiri paisaiez gain, teknika nahasian egindako hainbat berrikuntza ere jarri ditu ikusgai Arantxa Arratibel (Donostia, 1958) egiatarrak Tribuna Norte tabernan. Lanen ezaugarriek ez ezik, hauen antolakuntzak ere berezia egiten du erakusketa.

Arratibelek Karmengo Andre Mariaren kalean dauka margogintza lantegia, eta bertan prestatu ditu datozen asteetan Hirutxulo plazako Tribuna Norte kafetegian ikusgai dituen lanak. «Erakusketak jartzeko gustatzen zaizkit tabernak, biziak dira, jendea joan etorrian dabilelako».

Bilduma honek bi berrikuntza dauzka. Batetik, Arratibelek egindako teknika berritzailea eta bestetik margolanen aukeraketa.

Bi urte inguru eman ditu Arratibelek zementuarekin eta margoekin probak egiten. Azkenean, joan den abenduan aurkeztu zuen teknika nahasi berria. Ekinbide honekin, margoak eta marrazkiek forma eta gorputza hartzen dute, margolanaren eta eskulturaren arteko zerbait sortuz. «Eskultura ere asko gustatzen zait, eta zementuak oso ondo heltzen dio mihiseari. Oso ondo gelditzen da!».

Teknikaren arrakastak Txinan bere lanak erakusteko proposamenak jasotzera eraman du Arratibel. «Begiratzen ari naiz, baina hara lanak bidaltzea garestia da, eta horretarako laguntzarik ez dago».

Erakusketaren bigarren berezitasuna lanen aukeraketan datza. Izan ere, gutxi gora-behera hiru hilabete iraungo dituen erakusketa aldakorra izango baita. «Bi astetan behin-edo, aldatuko ditut hainbat lan. Toki txikian erakusketa handia egiteko modua da».

Jorge Oteizaren erretratua eta zementuz egindako eguzki lorea. (Argazkia: Mikel Goñi)Pertsona barrurako sarrera

Arratibelen erakusketan pertsona aurpegi indartsuak daude. Hain zuzen ere, oso gustuko baitu erretratuak egitea. «Niretzat, erretratua egiteak pertsona horren barrura sartzeko aukera ematen dit, eta nik horrekin disfrutatu egiten dut».

Egiako margolariak, besteak beste, euskal kulturako pertsonaiak aukeratu ditu erretratatzeko; besteak beste, egunotan ikusgai dagoen Jorge Oteizarena, Aita Jose Miguel Barandiaranena eta Jose Luis Alvarez Enparantza Txillardegi-rena. «Kulturaren munduko pertsonaiek erakartzen naute».

Bi ardatz horiek, hau da, euskal kultura eta teknika berritzailea uztartzen ditu Arratibelek beste lan mota batean. Hain zuzen ere, zaku oihala eta zementua erabiltzen baititu eguzki loreak egiteko ere. Horiek, baina, ohol baten gainean jarri eta «lore horrek gure arbasoentzat» zuen balio eta esanahia azaltzen du idazkun txiki batean.

Hirutxulo plazako Tribuna Norte ostatuan horien guztien adibideak ikusiko dituzte artean interesa duenak, eta baita kafea hartzeko gogoz doazenek ere. Arratibelek gonbite zuzena egiten du: «Zerbait ezberdina ikusi nahi duena, etor dadila!»


Erretiratuen bazkaria otsailaren 24an

Zizurkilgo Elizpe erretiratuen elkarteak Oianume sagardotegian egingo du bazkaria, otsailaren 24an, igandea.

Sagardotegiko menuaz gozatu ahal izango dute. Bazkideentzako prezioa 30 eurokoa izango da. Izena emateko aukera izango dute, Elizpe erretiratu elkartean bertan, asteazken eta ostegunetan, 10:30etik 12:30era bitartean.

Izena emateko azken eguna, otsailaren 21a, osteguna izango da.


Aitziber Ibaibarriaga “ Bilbon hirigintza arrakala eta ezberdintasun sozialak handitzen doaz”

Gertakari latzak izan dira azken hilabetetan Bilbon eta hori dela eta egunkari askotako azaletan agertu da. Aste honetan zehar Bilboko Udalean ordezkaritza duten alderdi politikoak gonbidatuko ditugu saiora eta azken hilabeteetako gaiak mahai gainean jarriko ditugu. Udalean ordezkaritza duten sei alderdiak gonbidatuko ditugu. Gaurkoan EH Bilduko zinegotzia Aitziber Ibaibarriaga izan da gurean. Segurtasuna izan dugu hizpide. Argi utzi digu Bilbon ez dagoela segurtasun arazoa, gainera datuak horrela adierazten dutela. EH Bildutik argi ikusten dute desoreka arazoa dela. Hausnarketa sakona egiteko une dela nabarmendu du.

https://bilbohiria.com/docs2/2018/ibaizabal/180102_AitziberIbaibarriaga.mp3

Deskargatu hemen.


‘Oihal artean’ daude Paul Txertudiren diseinuak

Diseinatzaile gernikarraren jantziak Foru Liburutegiko areto nagusian daude ikusgai, beste hamar bat diseinatzaile gazteren lanekin batera.

Oihal artean erakuksetak Txertudiren diseinuak ere jaso ditu

Marta Perez Elosua argazkilariaren obra da Oihal artean. Erakusketak 20 argazki jasotzen ditu, eta, diseinatzaileen lanen edertasuna jaso gura izan du argazkietan. Horretarako, diseinu bakoitza diseinatzailearen jatorriarekin eta nortasunarekin zerikusia duten lekuetan erretratatu du.

Paul Txertudi gernikarrak azaldu duenez, bere kolekzioko bi diseinu aukeratu zituen Perez Elosuak, eta Gernika-Lumoko Europa parkean atera dizkie argazkiak. Joana Porres izan du modelo lanetan, eta emaitzarekin oso gustura dagoela esan du Txertudik. “Proiektuaren berri jakin nuenean parte hartzeko prest agertu nintzen, gustura gainera. Gure lana pasarelatik kanpo ere erakusteko aukera bat da. Ekimen desberdina da, argazkilaritza eta moda uztartzen dituena, eta oso interesgarria iruditu zait”, azaldu du gernikarrak.

Sorkuntzaren eta argazkigintzaren ikuspegitik eginda daude argazkiak, eta. osagarri legez, lau diseinatzailek egindako bozetoak eta euskaldunok historian zehar -Bizkaian bereziki- XVI eta XIX. mendeetan zehar erabilitako jantziak erakusten dituzten laminak ere badaude erakusgai.

Formatu handiko argazkiek Jon Mikeo, Eder Aurre, Paul Txertudi, Antxia anaiak, Nerea Sánchez Bediaga, Peio Durán, María Blanco, Miriam Ruíz Bríz, Janire Olano eta María García Ezquerro diseinatzaileen lanak erakusten dituzte; diseinatzaile horiek, gazteak izan arren, moda-munduan arrakasta lortzen hasiak dira eta dagoeneko hainbat sari jaso dituzte, Getxo Moda, CreaMODA edo Bilbao International Art&Fashion lehiaketetan, esaterako.

Erakusketa apirilaren 15a bitartean izango da ikusgai.


Sorako Jubenilak Urki garaitu du bere etxean 2-3ko emaitzaz

Sorako Nesken Infantil taldea 3-2 gailendu zitzaion Mutrikuri Ezoziko zelaian. Erregionalek bina (2-2) berdindu zuten Eibartarrak taldearen aurkako norgehiagokan. Gainontzeko taldeek porrota izan dute asteburuan. Ikusi emaitzak eta sailkapenak!

Asteburu gazi-gozoa izan dute Sorako taldeek. ERREGIONAL PREFERENTEEK Mutrikuren zelaian jokatu dute eta 2-1ko emaitzarekin, punturik lortu gabe bueltatu dira etxera. Sailkapenean hiru postu behera egin dute eta zortzigarrenak kokatu dira, 13 puntu batuta. Datorren jardunaldian bosgarren postuan dagoen Lazkao taldea hartuko dute Ezozin.

ERREGIONALAK berdinketarekin joan ziren Eibartarraken aurkako partidutik (2-2). Hurrengo neurketa taldeko lehena den Aretxabaletaren aurka izango dute Ezoziko zelaian. Aretxabaletakoek 21 puntu dituzte, Sorakoek baino 11 gehiago. Ikasberriren atzetik, sailkapenean laugarrenak dira Erregionalak.

JUBENILEK partida gogorraren ostean sailkapeneko lidertzan dagoen Urki talde eibartarra mendean hartzea lortu zuten 2-3ko emaitzaz. Asteburukoa, denboraldiko lehen porrota izan da Urki taldearentzat. Hala ere sailkapeneko lehen postua izaten jarraitzen du, 21 puntu batuta. Sorakoak 12 punturekin, laugarrenak dira sailkapenean. Datorren jardunaldian postu bat gorago dagoen Aretxabaletaren aurka neurtu beharko dituzte indarrak.

KADETEAK sailkapeneko behekaldetik irten ezinda daude. Azken lehia galdu egin dute Eibartarraken aurka (1-3). Datorren jardunaldia xamurragoa izango dela dirudi, sailkapeneko azken postuan dagoen Aurrera hartuko baitute Ezozin. Kadeteek 3 puntu dituzte eta azkenaurreneko postuan daude.

NESKEN INFANTIL TALDEAK garaipena lortu du Mutrikuren aurka (3-2). Hiru puntuek bosgarren postuan jarri du taldea, 7 punturekin. Datorren asteburuan puntuz berdinduta dauden zumaiarren aurka neurtu beharko dituzte indarrak. Zarautz dago lidertzan, 12 puntu batuta.

Ez du zorte bera izan MUTILEN INFANTIL TALDEAK. Etxean jokatu zuen arren 3-4ko emaitzaz galdu zuen San Patricio taldearen aurka. Datorren asteburuan Antzuolako zelaian jokatuko dute Infantileko mutilek. Antzuola bigarrena da sailkapenean 15 punturekin, San Patriciori eta Zestoari berdinduta. Sorakoak laugarren postuan daude, 9 punturekin.


Donostiako eta Wroclaweko kultur hiriburuen arteko harremanak sendotzeko hitzarmena sinatu dute

Juan Karlos Izagirre eta Rafal Dutkiewicz alkateak ageri dira argazkian. (Argazkia: Donostiako Udala)

Juan Karlos Izagirre, Donostiako alkateak, eta Rafal Dutkiewicz, Wroclaweko alkateak, hitzarmen bat sinatu dute gaur 2016an Europako Kultur Hiriburu izango diren bi hirien arteko elkarlana sendotzeko eta zabaltzeko. Euskaraz eta polonieraz sinatu den dokumentu honen helburua da kulturaren alorrean elkartrukean sakontzea eta bi hirietan kultur ekimenak elkarren eskutik antolatzea eta sustatzea.

Juan Karlos Izagirreren ustez, “oso urrats inportantea da”. Euskal Herria Europako beste herrialdeekin harremanetan jarri nahi duela adierazi du: “elkar ezagutu eta elkarri ekarpenak egiteko. Eta borondate berarekin ari gara lanean; kultur hiriburu izango diren bi hiriak norabide berean ari gara 2016ra begira”.

Donostiako ordezkaritza asteartetik dago Wroclawen (Polonia), Donostiarekin 2016ko Europako Kultur Hiriburu titulua partekatzen duten hirian. Bisitaren harira oso baikor ageri dira bi aldeak, izan ere, bat etorri dira bi hirien arteko harremanak indartzen jarraitzeko eta bi hiriak lotzen dituzten lan-esparruak garatzen jarraitzeko oso baliagarria izan dela, eta, noski, etorkizunera begira lankidetza-aukera gehiago zehazteko.

Donostiako ordezkaritza bihar itzuliko da Donostiara. Wroclawen bisita, elkarrizketa eta bilera ugari egin dituzte eta harremana estutu dute bai maila politikoan eta baita kulturalean ere. Wroclaw 2016 Europako Kultur Hiriburu bulegoko proiektuaren zuzendari Krysztof Majekin eta zuzendari artistiko Krysztof Czyzewskirekin bilera ugari izan dituzte. Eta bi hirietan proiektuak zehazten eta indartzen doazela agerian gelditu da. Konpromisoa erabatekoa da bien aldetik eta bete-betean burubelarri ari dira lanean.

Juan Karlos Izagirre Donostiako alkatea eta Nerea Txapartegi Kultura eta Euskara delegatuarekin batera, Donostia Kulturako Musika Unitatearen arduradun eta Jazzaldiko zuzendari Miguel Martin dago. Ildo horretan, nabarmentzekoa da bi hiritan dauden jazzaldi jaialdien arteko elkarlana sendotzea jaso dela gaur sinatutako hitzarmenean; Wroclaweko Jazz nad Odra (Jazza Oder Errekaren ertzean) eta Donostiako Jazzaldiaren artean.

Hitzarmenak lau puntu ditu guztira, eta zinemaren alorrari egiten dio erreferentzia bigarrenak. “T-Mobile Nowe Horyzonty (T-Mobile ortzimuga berriak)” eta “Donostiako Nazioarteko Zinema Jaialdiaren artean lan ildoak abian jartzeko konpromisoa hartu baitute agintariek. Hiri bakoitzak bere hirian antolatzen dituen ekimen esanguratsuetan parte hartzeko aukera jasotzen du hirugarren puntuak; esaterako Wroclaweko “Gitarra Errekorda” ekimenean eta Donostiako Danborradan.

Laugarren eta azken puntua bi bulegoen artean beste akordio bat jasotzeko proposamena jasotzen du. Donostia 2016 Bulegoa eta Biuro Festiwalowe Impart 2016 bulegoek hainbat gizarte eta hezkuntza ekimen ere sustatuko lukete hitzarmen horri esker. Ez da ahaztu behar bidaia honetan 2016 Bulegoko ordezkariak ere ari direla parte hartzen: Donostia 2016 Bulegotik Fernando Bernues zuzendari artistikoa, eta Mattijs Maussen, nazioarteko estrategiaren aholkularia.


Asteartean Abadiñon desagertutako gaztea onik agertu da

Joan zen asteartean Abadiñon desagertutako 21 urteko gaztea onik agertu dela baieztatu du Ertzaintzak. Antza denez, astearte goizean lanean utzi zuten eta ordutik desagertuta egon da.


Sorkuntzaren bekatuak

Kritika sorta jaso du aste honetan Gunter Grass idazleak Israelen politika nuklearrari buruz idatzitako poemak, eta agerian jarri du politikaren eta sorkuntzaren artean dagoen lotura gatazkatsua.


Jokin Uranga ez da Gipuzkoako Bertsolari Txapelketako finalean izango

Gaur, igandea, Hernaniko Galarreta pilotalekuan izan da finalaurrekoa eta laugarren egin du azpeitiarrak

Azpeitiko eta Errezileko sei bertsolarik hartu dute Gipuzkoako Bertsolari Txapelketan, baina inork ez du finalerako txartela lortu


Zozketa antolatu behar izan du Itxas-Gainek Mundialera joateko

Imanol Barruetabeña eta Unai Gereka piraguista jubenilek Munduko Txapelketa jokatzeko eskubidea irabazi zuten uretan lehiatuta, eta Irati Osak ere aukera handiak ditu txartela lortzeko. Baina Mundiala Oklahoman (AEB) da, eta Espainiako Federazioak ez ditu gastuak bere gain hartzen. Kirolari bakoitzak 3.000 euro behar ditu bidaiako gastuak ordaintzeko, eta klubak zozketa bat antolatzea erabaki du, dirua ateratzeko. «Espainiako Federazioak ez du sosik jartzen, dena kirolariak ordaindu behar du; baita arropa ere», azaldu du Itxas-Gaineko kide Josu Ansolak.

Ekainean Europako Txapelketan izan ziren Imanol Barruetabeña, Unai Gereka eta Irati Osa –mutilek brontzea lortu zuten K2an eta Irati laugarren izan zen, Ainhoa Hidalgorekin–. Eslovakian jokatu zen eta Itxas-Gainek 600 euro jarri zituen kirolari bakoitzeko. Mundiala, ordea, Ameriketako Estatu Batuetan izango da, Oklahoman –irailaren 25etik 28ra–, eta bidaia askoz garestiago ateratzen da. «Kalkulatzen dugu bakoitzak, gutxienez, 3.ooo euro beharko dituela gastuak ordaintzeko, eta klubak ezin du dirutza hori bere gain hartu».

Dirua osatzeko zozketa bat jarri dute martxan. «Pentsatu genuen lagundu egin behar geniela dirua lortzen. Oier Aizpuruak kirolarien artean dauzkan kontaktuak aprobetxatuta, pentsatu genuen kirolari ezagunei objektuak eskatu eta zozketa antolatzea». Dagoeneko 30etik gora bildu dituzte. «Futbolarien elastikoak dauzkagu, Realekoenak eta Athleticekoenak; Illarramendirena ere lortu dugu, Real Madridekoa; txirrindularienak eta Irujo eta Barriola pilotarienak; Alex Urangak taula bat eman du, Aritz Aranburuk bisera bat… Eta oraindik gehiago ari gara biltzen».

Txartelak bi euroan salduko dituzte, eta bakoitzean bi zenbaki izango dira. Uda osoan salduko dituzte, eta zozketa Olarro Egunean egingo dute, 20:00etan, Magnolioaren aurrean. Zozketaz gain, kontu korronteko zenbaki bat ere zabaldu dute, nahi duenak diru ekarpena egin dezan: (Kutxabank) 20955174909113899462

Imanol Barruetabeñak eta Unai Gerekak irabazia dute Oklahomara joateko eskubidea. Irati Osak oraindik borrokan jarraitu beharko du. Abuztuaren 1etik 3ra Pontevedran jokatuko den Espainiako Kopan erabakiko da Irati Osa eta K2ko bikotekide Ainhoa Hidalgok txartela lortzen duten. Ekaineko Europako Txapelketara joan aurretik apenas izan zuten elkarrekin entrenatzeko aukerarik, eta hori gero nabaritu egin zuten estropada hasieran. Pontevedrara konfiantza gehiagorekin joango dira. Barruetabeñak eta Gerekak, berriz, entrenamenduen planifikazioa iraileko Mundialera daukate bideratuta eta Pontevedran ez dira sasoi puntu onenean egongo. Hala ere, joan den asteburuan Plentzian jokatutako estropada irabazi zuten. Aipatzekoa, baita ere, Martin Egañaren hirugarren postua K1ean.


Jolasean aritzeko kirol inklusiboak, bihar Tilosetan

Hernani errugbi taldea jardunaldi barneratzaileak antolatzen ari da eta bihar, maiatzaren 29an, Ezkiaga pasealekuan kirol inklusiboen sentsibilizazio saioa izango da. Arratsaldeko 18:00etan hasita, Gipuzkoa mailan kirol barneratzailean dabiltzan zenbait kirol talde etorriko dira eta postu ezberdinak jarriko dituzte herritar guztiek elkarren artean jolasteko aukera izan dezaten.

Ekainaren 8an, Inklusibo Txapelketa Euskal Herria eta estatuko taldeekin

Ekainaren 8an III. Inklusibo Txapelketa izango da Landaren. Aurten euskal taldeez gain (Getxo errugbi taldea, Gaztedi Rugby taldea eta Unibersitario Bilbao) estatuko zenbait taldeen bisita edukiko dute: Almeriako URA CLAN, Toledoko Quijote rugby club, Las Rozaseko Industriales eta Cullera CLAN Espurna.

Ikastetxeetan ibili dira solasaldiak ematen

Aurtengoan ere Hernani rugbi elkarteak inklusiorako urratsak ematen egitasmoarekin aurrera jarraitzen dute.

Aurten zenbait ikastetxetan ibili dira hainbat ikasleekin inklusioaren inguruan solasean. Urnietako salesiarretan edo eta Easo Politeknikoan, gizarteak historian zehar eman dien erantzuna aztertu dute.